text:
Muritani ɓooyii waɗde woote, kono hono ɗe hikka ɗee meeɗaa yiyeede. Haa teeŋti noon to bannge keeweendi ɗaɓɓooɓe fiileede (kanndidaaji), e to bannge caɗtugol sabu keewgol woote. Ko woote 3 laawol gootol, kono eɗen mbaawi wiyde kadi ko “cuɓe 5” laawol gootol. Ko 97 doggol kanndidaa wonande depiteeji cuɓeteeɗi e nder leydi hee fof ; ngol rewɓe ngol ina waɗi 87 doggol kanndidaa ; 1 559 doggol kanndidaa meeri ; 161 doggol kanndidaa woote Diiso diiwaan. Fotde teemedere parti ina tawtoraa woote ɗee…Ɗee woote ina maantiniri kadi deeƴre e famɗude dille e tillisaaji. Ndeen, kampañuuji ko weltaare mawnde e jirwino heewngo. Ooɗoo kampaañ noon ina yoori kos : huunde ma a taw hollitoore baasal koɗingal Muritaninaaɓe les nguu laamu. Mbar maa muritaninaaɓe peeñnin ɗum e woote hee ? Nana yeeso men.
Muritani ɓooyii waɗde woote, kono hono ɗe hikka ɗee meeɗaaka yiyeede. Haa teeŋti noon to bannge keeweendi ɗaɓɓooɓe fiileede (kanndidaaji), e to bannge caɗtugol sabu keewgol woote. Ko woote 3 laawol gootol, kono ko cuɓe 5 laawol gootol. Woote depiteeji, woote meeruuji e woote Diiso diiwaan (njuɓɓudi kesiri ndagnaandi e woote referaandoom ɓennuɗe ɗee, pirtuɗe suudu Senaa ɗee). Ko cuɓe 5 sibu, garɗo wootde kala tottetee ko ɗereeji joy :
- ɗerewol doggol ngenndiwol depiteeji (worɓe e rewɓe) ;
- ɗerewol doggol ngenndiwol depiteeji rewɓe ;
- ɗerewol doggol depiteeji departemaa ;
- ɗerewol doggol meeri ; e
- ɗerewol doggol Diiso diiwaan ; ko jiidaa e ɗerewol jaamburaagal (neutre).
Heen ɗerewol kala ina jogii wakannde mum bannge, woni bakane joy. Ɗerewol kala waɗetee ko e wakannde nde nanndi goobu, yeru ɗerewol doggol ngenndiwol rewɓe depiteeji ko “roos” (ɗeɓi wojjude). Ɗum jiidaa e keeweendi kanndidaaji, sibu doggi ngenndiiji ɗii ina mbaɗi, heen gootol (ngol rewɓe ngol) 87 kanndidaa, e goɗngol ngol 97 kanndidaa. Ɗuum waɗi ɗereeji majji ɓurde diraa juutde (hedde 60 cm), kono ɗuum haɗaani jelooɗe partiiji ɗii famɗude e mettude heɓtinde (Alla anndi no famarɓe jiyle e ɓe njiyataa binndol njogori waɗde !) Maa mbiyaa ma a taw 103 parti (ko jiidaa e partiiji ɗi laamu salii heɓtinde ɗii) ɗii fof hikka coobiima e woote ɗee.Ina gasa tawa ko ɗuum betti parti laamu nguu (UPR) haa ronki hoolaade, kañum fof noon e sakkunoode denndaangal peeje ngam hoonaade, no neworii, e woote ɗee. Sibu eɗen nganndi laamu nguu fewjiri woote ɗee ko no weliraa, ngu jaɓaani fewjidde e hay gooto so wonaa huunde e partiiji tawtoranooɗi kaaldigal cakkitiingal ngu yuɓɓinnoo ngal. Go’o ngu dotti lajal ñoosingal, ngu hesɗitini njuɓɓudi UPR wondude e ballal kaalisaaji laamu e julaaɓe heeriiɓe kam e njuɓɓudi laamu (huunde nde rewaani laawol), ngu toɗɗii Goomu Njiiloowu woote hono CENI (ɗo luulndo tawaaka), ngu momti doggol woote goodnongol ngol, ngu yamiri binnditagol e daawal daɓɓal (lebbi ɗiɗi), ngu salii tawtoregol sunnotooɓe woote ummiiɓe caggal leydi, ngu salii juurnitagol doggol woote… Maa mbiyaa ngu waɗii peeje kala mbele luulndo ngoo ina ronka feewnitaade, walla nii mbele ina gedda woote ɗee. Kono ma a taw luulndo ngoo faamii ɗum, sibu ɗuum addanaani ɗum wiyde ina gedda, naatii e pooɗondiral hee kam fof e waasde heblaade ɗum e famɗude jawdi, sibu, ko famɗi fof 97 parti ina tawtoraa woote ɗee. Maa mbiyaa nii, huunde haawniinde, ma a taw ko UPR ronki feewnitaade, kañum fof e tamde golle ɗee kañum tan gooto, kañum fof e tiimde e ngalu leydi ndii kañum tan gooto ina waɗa heen ko weli ɗum, kañum fof e tamde njuɓɓudi laamu nguu e huutoraade ɗum no weliraa (jaagorɗe, jagge konu, guwerneeruuji, perfeeji…) kam tan gooto. Waɗi en wiyde noon ko en njiyii hay mawɗo leydi oo ronkii hoolaade, kam e hoore mum ñoriima, fuɗɗiima oorngal (kampaañ) ko adii nde uddittee (njillu makko Neema e Kiifa). Kanko e jaagorɗe laamu nguu, ɓe njilliima gure mawɗe leydi ndii ngam waɗde kampaañ (yoga e partiiji luulndo ko baasɗi, ngalaa ko mbaɗiri kampaañ). Ko hakke makko waɗande parti mo o welaa kampaañ, kono laawol ina haɗi mo huutoraade ngalu ndenndaangu, woni ngalu buur kam e njuɓɓudi mum. Ndaa e nder njilluuji makko kanko mawɗo leydi oo, e cili keewɗi o joli ko e diwooje konu, o huutortoo ko njuɓɓudi laamu. Ina wiyee kala ɗo o arnoo o fuuptiima jagge UPR, o wiyi ɗum en alaa parti potɗo wootaneede so wonaa UPR ngam ɓe mbaawa siynude tuugnorgal maɓɓe ɓe lelni ngal, “so ɓe njiɗi o waɗa manndaa tataɓo walla nayaɓo” ekn. Ko ngaal tuugnorgal woni ? Ina sikkaa mawɗo leydi oo yiɗi ko dañde keeweendi ɓurtundi depiteeji, hedde tataɓe nay (3/4) depiteeji suudu sarɗi nduu. Ko o waɗata ɗiin depiteeji fof ? O yondintaako tan e heɓde keeweendi ndii (ko ɓuri feccere) ? Won wiyɓe waɗi mo fooɗanaade ɗuum, ko omo “soomi waylude Doosgal leydi ndii rewrude e ndiin keeweendi to Asaambele”, ko ɗuum kadi addani mo fusde Senaa. O wayla kuule dottuɗe manndaa hooreejo leydi e manndaaji ɗiɗi ɗee, mbele omo waɗa manndaa tataɓo. Ɗum noon, ndeke ko jaagorɗe makko kaalatnoo e manndaa tataɓo koo, hay so yimɓe cuwaa tawo yenaneede ɗum, won ko puɗɗii sooynaade heen. Yo Alla daɗndu Muritani !
To Nuwaasoot, jamma udditgol oorngal woote ɗee (kampaañ), kuuraa kuppii e Nuwaasoot tawi yoga e joɗle partiiji ina ngoni e kiirɗe mum en, haa heddii ɗo UPR waɗnoo dental mum ɗoo, ɗo wonnoo kanndaa ɓooyɗo ɗoo. Ɗuum firti ko njuɓɓudi laamu toppitiindi kuraa ndii tekkinanii UPR. Ɗumɗoo ina hiisee e nguyka woote. Ñalnde oon jamma, to kewu UPR too, ko mawɗo leydi oo gooto ƴetti ɗoon konngol. Hol to ardorde UPR naati ? Doosgal leydi (Constitution) ina haɗi hooreejo leydi jeyeede e ardorde parti. Kaawis !
E wiyde luulndo (FNDU), ngam udditde kampaañ makko woote lawɗuɗe ɗee, hooreejo leydi oo huutoriima diwooje 3 (ina heen ɗe konu) : heen ngoota nawi mo Kiifa, ɗiɗma kaa nawi mo Neema, tataɓa kaa itti mo Neema nawi mo Nbeykat Lahwash. Laaɗe ɗee ko jawdi buur, potaani huutoreede e golle keeriiɗe. « Darnde hooreejo leydi oo e kampaañ hee ina luulndi Doosgal leydi ndii kam e aadaaji demokaraasi, sibu won ɓeen jognaaɓe mbaawka laamu, ko wayi no ardiiɓe njuɓɓudo walla koninkooɓe, nattii hersirde arde ina ɓoornii comci konu e heedde yeeso kewuuji kampaañ parti laamu nguu, mbele mawɗo leydi oo ina welaa ɗum en, wooda ko ndañi heen ».


c: text/html

text:
Annabi Yuunus ko o ɓiy Mataa e Saadu. Geno mo senaare woodani Oo wiyii e nder Quraana tedduɗo oo : “ina tabiti Yuunus ko e Annabaaɓe jeyaa” simoore Saafaati, kaawise : 139.
Hono nelaaɗo Mohammed (JKM) wiyi “aaɓnotaako e maccuɗo Geno e les asamaan hee biyoowo ko kañum ɓuri annabi Yuunus ɓiyi Mataa”.
Laatiima kanko Annabi Yuunus ko o ɓiy Mataa e Saadu. Geno mo senaare woodani Oo wiyii e nder Ɓuraana tedduɗo oo : “ina tabiti Yuunus ko e Annabaaɓe jeyaa” simoore Saafaati, kaawise : 139. Hono nelaaɗo Mohammed (JKM) wiyi “aaɓnotaako e maccuɗo Geno e les asamaan hee biyoowo ko kañum ɓuri annabi Yuunus ɓiyi Mataa”. Hono ganndo Kaaba El Ahbaari (JKM) o wiyi : “ina laatinoo e ɓiɓɓe Israayilnaaɓe teemedde njoyo gorko hay huunde alaa ko woƴi ɗum en ko wayi no comci mum en, cukuli ɓaleeji en, ñaamde mburuuji gawri en, so wonaa dewe Geno toowɗo Oo, etee oon ɗoon yonta ɓe ngalaa hay gooto mo Geno lonnginta, so wonaa Annabi geno Jakariya, (JKM).” Geno jom baawɗe Oo lonngini Annabi Jakariyaa (JKM) yo suɓo e nder ɓeeɗoo worɓe teemedde njoyo haalaaɓe, teemedere gorko. O suɓi e maɓɓe teemedere gorko, refti heen kadi Geno lonngini mo yo o suɓo e nder ɓeen ɗoon capanɗe njoyo, e nder capanɗe njoyo ɓee, yo o suɓo heen kadi noogaas e njoyo, e nder noogaas njoyo ɓee kadi, yo o suɓo heen gooto, o suɓii e nder ɓeen ɗoon gooto, ɗum woni Yuunus ɓii Mataa, (JKM) ngam, e nder noogaas e njoyo ɓee, alaa heen ɓurɗo tiiɗnaade e Yuunus. Caggal ɗuum kadi Geno lonngini Annabi Jakariyaa yo weltin Yuunus ko gonoowo annabi, yo o anndu kadi ko o annabi, ko o gonoowo nelaaɗo. Ndeen Yuunus nanii ɗuum, o sujjani geno ko juuti e leydi caggal ɗuum o ɓamti hoore makko o wiyi Jakari “jettooɗe ngoodani ko Geno toowɗo baɗɗo mi Annabi Oo.
Hono biyateeɗo Asiis wiyi “hono Baaba mum Yuunus hono Mataa, koo gorko moƴƴo wonnoo, etee laatiima ko e nder leydi Palestiin jooni ndii o ɓurno wuurde, o jooɗii ko juuti o dañaani ɓiɗɗo, etee duuɓi makko puɗɗiima heewde, o ari e yitere sewnde ndiyam ɗo woni, etee ndeen sewnde Annabi Ayyuuba meeɗiino ɓuuɓtaade heen, o ɓuuɓtii ɗoon kanko Mataa, o dañi ɗoon jam, o yalti ɗoon o resi, o juuli darɗe ɗiɗi, o ñaagii Geno jom baawɗe yo hokku ɓe ɓiɗɗo gorko barkinɗo.” Geno jaabii ñaagunde makko, hokki ɓe Yuunus (JKM). Nde yahi haa Yuunus mawni, o yalti Baytil Makdis, o ɗannii ngam ƴeewde aduna oo no siforii, omo roondii kaake makko, omo fonndi heen maayde makko. Ɗoon ɗo omo woni e ɗanngal njillu, haa Jibriil (JKM) jippii e makko e mbaadi neɗɗanke e moƴƴugol ayaawo wiyi mo “Yuunus Geno yamir maa ko yo a tiindo to lammorgo ina wiyee Ninowe”, (ɗuum ko wuro e nder gure Suuri) ngam ina laatii e nder ngoon wuro, laamɗo ummiiɗo e Gereg en (ɓeen ndewata ko sanamuuji gaa Geno toowɗo oo), oon laamɗo noon ina yaawi warde neɗɗo noddoowo yimɓe e laawol Geno.
Ndeen Annabi Yuunus anndii ko geno tigi neli ɗum yamiri ɗum yo feew e koori wuro Niinowi, o roondii jom suudu makko e sukaaɓe makko o fawi ɓe e dow ngelooba makko, o ƴetti moɓɓolde yimɓe seeɗa jom en yiyannde Israyiilnaaɓe njahdi e makko. E oon tuma, omo yahra e duuɓi capanɗe nay. Ndeen o naatii wuro ngoo, ɓe njippii ko e nder wimmbo haayre wootere ina ɗoon ina waɗi sewnde, ɓe nguuri ko e ɓesnooje lekɗe eɓe njartoo e ndiyam sewnde ɗam kanko e ɓesngu makko fof, caggal ɗuum o wiyi jom suudu makko e ɓiɓɓe makko “miin ko mi jahoowo mi woppa on ɗoo, padon mi fotde balɗe capanɗe nay, so won ko ɓeydii heen nganndee ko mi baraaɗo no annabaaɓe adinooɓe mi ɓee mbardanoo nii”. Caggal ɗuum, Annabi Yuunus ɓoornii wutte mum baaɗo no ñagga, o tiindanii to wuro too. Nde o yettii, o ŋabbi ɗoon e dow tulde mawnde, o jiimti e wuro ngo, o wulli daande dow, o wiyi “eehey mon banndiraaɓe, nganndee deweteeɗo alaa so wonaa geno, Yuunus ko nelaaɗo Geno”. Nde o joofnata tawi koreeji ɗii fof ndenndii ɗoon, ɓe ngoni e fiyde mo. Ɓe piyi mo haa o faɗɗii, Geno jom baawɗe oo lonngini sonndu wooturu yo diw yaha leppina bibje mum e nder ndiyam wifoya ɗe e yeeso Yuunus. Sonndu nduu waɗi ko geno yamiri ndu koo. Annabi Yuunus ɗifti, waɗi gir haftii jooɗii. O fayi kadi to koreeji too ngam waajaade ɓe. Geno roondii haala Annabi Yuunus yettini ɗum laamɗo o naatni ɗum e nder noppi mum. Ndeen laamɗo oo nanii wowlaandu Annabi Yuunus tan, o mugaa, yeeso ngoo waylii, o wiyi gonɗo sara makko oo “nduu wowlaandu kam ko woni ?” Ɓe mbiyi mo : “ɗum dee ko cukalel baasngel, ngel ƴoƴaani naati wuro ngoo ina wiyee Yuunus ina wiya “ina to dow asamaan too geno dewateeɗo goɗɗo alaa so wonaa kañum”“. Nde laamɗo oo nani ɗumɗoon tan, o tikkani Yuunus, o yamiri yo soke. Ɓe nanngi Yuunus ɓe coki ɗum to ɓuri faaɗde e to ɓuri niɓɓiɗde. Geno yamiri Jibril yo yah to makko addana mo lampa liggeteeka ummoraade to El-janna, yo o naw ɗum to nder kaso too. Jibril waɗi ɗuum, o addani mo kadi ñaamde e njaram ummiinde e Eljanna. Ndeen kanko Yuunus o heɓii ɗuum, o woni to kasoo too ko ina tolnoo e balɗe capanɗe nay. Nde laamɗo oo fuɗɗii siftorde mo, neli jaagorgal mum gootal wiyi ɗum “yah to kaso too, ngaddanaa kam gorko gonɗo toon oo mi wara ɗum.” Jagorgal ngal yahi to Annabi Yuunus. Nde o yettii to kasoo too, o naati nder kasoo, o tawi Annabi Yuuns ina juula, ina sara mum lampa ina huɓɓa, o yiyii kadi kaso oo ina ɓeydii yaajde fotde yitere ko ina yiya. Jaagorgal ngal naji bonnde. Nde Annabi Yuunus gayni juulde o wiyi ɗum “aan kam, mo waɗan maa ɗumɗoo ?” Annabi Yuunus wiyi “geno jom baawɗe oo waɗani mi ɗum.” Jaagorgal ngal wiyi “eehey maa Yuunus, miin ooɗoo so mi goongɗinii joome, hol ko o mbaɗantaa mi ?” Annabi Yuunus wiyi “geno yaafo maa kala ko woni yeeso maa e bakkaat, o hoɗnu maa e nder Eljenna makko.” Jaagorgal ngal wiyi “miin oo hannde mbiɗo seedoo deweteeɗo alaa so wonaa geno gooto, mbiɗo seedoo aan ne kadi ko a nelaaɗo makko.” Jaagorgal ngal yalti kaso ruttii to laamɗo nelnooɗo ɗum oo. Nde o yettii o wiyi “miin dee mi naatii to Yuunus to nder kasoo paaɗɗo too, mi tawii kasoo oo ina ɓeydii yaajde haa ɗo yitere haaɗi, nde njettii-mi, taw-mi ko omo juula, lampa ina liggii dow hoore makko ina huɓɓa, saraaji makko fof ina njaynii, mi tawii ɗo makko ɗoo kadi lahal ina wiyi dak ñaamde moƴƴere nde hono mum alaa, mbiy-moo-mi “eehey maa Yuunus ! Ɗum kam, mo hokku maa ɗum ?” o wiyi mi “ɗum dee ko joom am waɗani mi ɗum.” Nde o wiyi-mi noon tan njenanaa-mi omo jogii joomiraaɗo kattanɗo kala huunde, ko ɗoon e ɗoon ngoongɗin-mi.” Laamɗo oo, nde nani ɗum tan, tikkani Annabi Yuunus, o yamiri yo Annabi Yuunus yaltine, addee ɗo ɗo makko ɗoo. Nde Annabi Yuunus yaltinaa kasoo addaa haa yettii laamɗo, oon wiyi mo “eehey maa Yuunus, yaltu leydi ndii ko yaaccii, aan e mbileewu maa, a bonnii ngaynateeri am fof haa boni !”
Jibriil Muusaa Joop

robotstxt: allowed

filter: keep


text:
Ɓernde am dilli haamtii nde arti e nduu fiɗtaandu
Jam finaani nde wordu hofii e nduu rawaandu
Gulaali ngulli oljo-oljo heewtii Haayre Laaw
Cente-cente yimɓe tiindii tuddunde subaka law
Oolel huɓtodini rewo e worgo fuɗnaange e hirnaange
Kala ɗo njahru-ɗaa daande ko wootere ko woy heege !
Ɓernde am dilli haamtii nde arti e nduu fiɗtaandu
Jam finaani nde wordu hofii e nduu rawaandu
Gulaali ngulli oljo-oljo heewtii Haayre Laaw
Cente-cente yimɓe tiindii tuddunde subaka law
Oolel huɓtodini rewo e worgo fuɗnaange e hirnaange
Kala ɗo njahru-ɗaa daande ko wootere ko woy heege !
Baydi Kacce Paam gollii ko ina haalee haa bada yejjittaake
Oo beetawe ceeɗu e wooto e laamorɗe Laaw reedu Fuuta
Jirwere tuddunde koloñaal jawɗi e damɗi ina kuttaa
Abel Sanndeer yooɓnaa ko firtude haɓɓere Fuuta
Tawoyde Abdul Bookara no coofnaandi ruufta
Abel Sanndeer woondii maa hoyna laamtooro Sidiki
Waɗtude mo taamakuru roondo-kaake ina saɗti tigi
Baydi Kacce jaɓaani Fuuta hoya tawa ina tawaa.
Nde naange ummini hoore raaŋani dow hoore
Nde meenaali e kunaali ɓirateeɗi ciftinta kala ɓure
Nde gole kacitaaje mbaɗdata oolel hakkunde gure,
Fuuta finii fin’daani fewjanaama firtere
Abel Sanndeer finii fin’daani yooɓanaama halkaare.
Baydi wakkii jaaru raaŋani Sanndeer
Baydi maa jiima teeɓ-teeɓ tawoyi ngal nder
Keeferal ina fiyi ceŋi kono pellitɗo aanaani
Jeeyɗo nguurndam mum ndimaagu oon alaa ko roŋki
Conndi ruppeet ! kural e goddol pat ! ɗaldaani ngal e woŋki.
Coreet-coreet ! tuddunde muum ullii e sooynde
Njeƴtitaaki njeeƴaaki fof wontii wiinnde.
Baydi waɗii fotde ko yiɗi fof yo won
Tuubakooɓe pilñitii mbiyi ngoo warngo yo ƴiiƴam ron.
Leelde e yaawde ndimaagu Fuuta wontii ɓiɗɓe-naange
Araaraay jeytaare ɗah e Ndar werlaa e jaynge
Baydi suuɗii tati balɗe wiyaaka konngee.
Baydi janfaa wattan ko ma o tonngee
Laamtooro Sidiki jaggaa waraa werlaa e naange
Maamuudu Yero Sal jaggaa waraa werlaa e naange.
Laawaare koloñiri humpaani Fuuta fof waɗi oolel
Baydi hirsaa hoore mum waɗaa beeynel
Caari ƴiiƴam keccam deleb ngojjini mbeddaaji Ndar
Hitaande 1890 ñalngu sappo settaamburu
Ko sunaare jeese ngarti no goobiraaɗe boru.
Jaambaraagal wonaa haalde ko welaa ɗo welaa
Jaambaraagal yilloto miin mbiy-mi ko alaa
Ko ngal jikku yiɗde e teylaade hoore mum
Daranaade ndimaagu e nafoore ngenndi mum.
Baydi Kacce yiɗanii Fuuta mum kala ɓure
Mumtiri koyeera Fuuta mum conndi e kure
Golli tuubakal ko jom lati heɓata e ñaaki.
Kono janfa Arɗo garɗo mo ardaani peewki
Arɗo suuɗti mo kulol e kerse ɗeŋƴaaki
Arɗo miijaaki janngo ko daartol jaŋtoytoo
Arɗo mo wonaa hannde mo min paarnortoo.
Kono hannde gumbalaa e bawɗi alamari kartiima
Ɓoggi jaambareeɓe noddii jaambareeɓe nootiima
Hanki janfiiɓe ma hannde min kaaltat
Golle maa haasideeɓe ubbu haande min piɗɗitat
Yarlitaare mon hanki haa njanfa-ɗon mbara-ɗon
Ɓiɗɓe Fuuta coodtii on ndañii ronɓe on
Heɓiiɓe ummitinii hare umminn-ɗon.
Aamadu Malal Gey
Deesamburu 1982


text:
So mi wiyii ma wonde won ɗo wakannde woni tawa ende loowi defte, heen wootere ina tonngi nguurndam maaɗa fof, tawa woppaani hay piccal gootal. Gila ñalnde njibine-ɗaa haa ñalnde nduttoto-ɗaa, ende loowi sifaa no ciiɓortono-ɗaa kosam muuynatno-ɗaa, ina winndaa e mayre no boje koomtiratno maa, ina he mayre kala konngol, kala durmaango, kala saɓɓitaango, kala ɗojjaango, islaango heɓnoongo rewde e daande maa. Kala conndol meeɗnongol heɓde ma, kala muusalla, kala mbelamma, kala muuya, kala keɓal, kala ɗawre meeɗnoonde walla meeɗoore heɓde ma e nguurndam maa. Ndeen wakannde a yiɗat ko yaawi yiytude nde ngam wiɗaade nde haa njiytaa ndee deftere haawniinde ngam yilmitoraade nde ko nguurno-ɗaa, teeŋti noon ngam diiranoyde kelle cakkitte ɗee, mbele aɗa annda ko araani tawo e nguurndam maa, hay so noon maa a hul hippitde hello waɗtindiingo ngoo ! Maa mi hollu ɗoo wonde ndee wakannde ina woodi, kadi nii eɗe keewi, ɗe ngasataa, keeweendi majje ko kaaɗtari. Ko ɗee bakane ɓuri boom limoreeje goowaaɗe (hono 0, 1, 2, 3, … ekn) heewde !
Ko adii nde eɗen ndallina goodal ɗee bakane kan e keewal mumen moolanaangal ngal, njeewten loowdi ndi wootere kala e majje hattani loowde.
Mbiyen wonde kala deftere loowiinde e wakannde hee winndiraa ko alkule Pulaar capanɗe tati e ɗiɗi ɗee (32), wonndude e toɓɓere, e piccal e yolnde (woni mehum (ŋalde) ndeɗɗotooɗum hakkunde kelme ɗiɗi). Keɓen waɗde jelooɗe 35 ceertuɗe. Kawren e mbaydi binndol ngol nganndu-ɗaa, kala hello (ɗerewol) loowata ko gori 50, kala heen gorol loowata ko jelooɗe 100.
Jooni, so neɗɗo yiɗii winndude jeloode wootere, omo jogii laabi 35 binndirɗi ɗum. So o yiɗii winndude jelooɗe ɗiɗi, o jogoo laabi 35×35 binndirɗi ɗum, hawra 1 225 laawol. Ngam taroowo o ɓura faamde, so tawiino ko jelooɗe tati tan ngoodnoo, mbiyen ɗe {a, b, ɓ}, ina laaɓi so en njiɗii winndude jeloode wootere ko laabi 3 binndirɗi njogi-ɗen, ngati maa wonii en cuɓiima a, walla b, walla ɓ. Kono so en njiɗii winndude jelooɗe ɗiɗi, keɓen laabi 3×3 binndirɗi, hono 9. Ɗiin laabi ngoni, aa, ab, aɓ, ba, bb, bɓ, ɓa, ɓb, ɓɓ. En paamii rewriwal ngal : kala alkulal cuɓangal e binndol gadanol ngol ina hawra e laabi 3 cuɓorɗi alkulal ɗimmal ngal, nde tawnoo ko alkule tati ngoodi, kala heen gootal hawra e cuɓe 3, so rentinaama fota he 9. Hono noon ne, so en kuutoriima haralde men jelooɗe tati yeru mbeeɓtinaangu nguu, eɗen mbaawi yiɗde winndude helmere nde jelooɗe tati, so en ndewii rewriwal ngal keɓen laabi 3x3x3 binndirɗi ɗum, hawra 27 laawol. So en njiɗii waɗde helmere nde jelooɗe 10 keɓen 3x3x3x3x3x3x3x3x3x3 laawol, 59 049 laawol. Ngam weeɓtinde tonngol hiisaaji ciforiiɗi nii, hiisiwal ina huutoroo tonngi daɓɓi beeɓtinooji : fayannde ko ɗum woodiri. So 3 sowiima hoore mum laabi 10, ɗum tonngiree no weeɓiri 310. Hono noon ne so ɗiɗi sowiima hoore mum laabi 67, ɗum winndatee ko 267. Ko ɓuri yaajde, so limoral p sowiima hoore mum laabi m, ɗum tonngatee ko pm.
Ngarten e haralde jelooɗe meeɗen 35 ɗee, hono loownde alkule pulaar e toɓɓirɗe tati kaalaaɗe ɗee, ngam winndude defte men ɗee. Nde tawnoo kawru-ɗen ko dow kala ɗerewol yo gorol fof loow jelooɗe 100, oon sahaa eɗen njogii laabi 35100 winndude kala gorol. Ɓayde noon kala ɗerewol hawraa waɗata ko gori 50, wadde njogo-ɗen laabi 35100×50=105000 winndude kala ɗerewol (woni kala hello). So en njiɗii winndude deftere nde ɗereeji 500, njogo-ɗen laabi 35100x50x500=352 500 000 binndirɗi ndeen deftere. Ngam weeɓtinande hakkillaaji men no keɓindorii mawneeki ngal limoral, tesko-ɗen ko kanngal seɓi limoral 103 860 170 ngal, hono 1 dewnuɗo 3 860 170 ndiga ! Ciftoren wonnde keeweendi mitte, hono atomaaji, nder faru hee fof, hono iniweer hee, tolnii ko e 1080, hono 1 dewniiɗo ndigaaji 80. Wadde ɗum feccinaani sooynaade limoral keɓ-ɗen wonande laabi binndirɗi deftere nde 500 ɗerewol dow huutoraade haralde jelooɗe ƴettu-ɗen ndee.
Ɗum ɗoo noon yiɗi wiyde ko eɗen mbaawi winndude defte 103 860 170 ceertuɗe, ɗe 500 hello, tawa kuutori-ɗen tan ko haralde 35 ɗee.
So en ngoniino ɓalliyankooɓe, mbiyen yo en ndarto ɗoo; ngati ɗum ne fakiti haa heƴataa e ko woodi koo fof, hono faru nguu. Hay so e pamɗitinii deftere heen fof haa fotii e mittere, ko cetta heen tan naatata e faru men, hay ɗum ko maa kala koode, kala lilluɗe, kala ɗaŋe, kala pecoron njaltinee, nde oon cetta waawa naatde!
Kono nde tawnoo hannde mbaɗaten ko hiisiwal, hay keeri faru mbaawaa hanndaade en, nde tawnoo eɗen mbaawi maandaade limoreeje ɓurɗe ɗoon mawnude; so maandaade, hiisoo limoral kaaɗtaral e hoore mum!
Wadde miijo-ɗen wakannde loowoore defte men 103 860 170 ɗee. Heen wootere ina loowi ciimtol nguurndam maa, aan gonɗo e tarde oo. Woɗnde ina loowi ciimtol nguurndam maa tawa ina waɗi saggere e ɗerewol mum 430ɓol ngol, woɗnde ina loowi manooje kuccuɗe e maa haa heddii hello 25aɓo ngoo, ngoon ina waɗi ñiŋooje maa. Woɗnde ina loowi daartol Fuuta, ndeya haaɗi ko e Satigeeɓe, won heen wootere jooɗtirii ko Abdul Bookara fiyi Dodson, heɓti diiwanuuji Fuuta fof, haɗi tuubakiri laamaade. Won woɗnde ina sifoo Fuuta fof, kono wiyi ko bempeƴƴe njuumri ndegata e nehaande maayo Senegaal, won woɗnde waɗaani ɗoon maayo, fawi ɗoon ko jeereende, won keewɗe goɗɗe njanngotaako, heen wootere waɗi tan ko alkulal ŋ ngal … En ngasnataa sifodaade ɗe, ngati fannuuji ɗeen defte ko ɗi keewal kulɓiniingal.
Limoral faruwal
Jooni, ngarten e limoreeje caggal nde cifi-ɗen wakannde men moolanaande ndee. Ƴetten limoral ngalɗoo : 0,123456789101112131415… hono ndiga piccuɗo doggol limoreeje kiɓɓe ɗee kala. E nder piccal hee wadde ina tawee kala limoral kiɓɓal ngal mbaaw-ɗen miijaade nde tawnoo ko doggol majje ɗakkondiraa heen. Ko hono ngal limoral wiyatee limoral faruwal. Limoral faruwal ko loowngal e tonngol mum kala limoral kiɓɓal cuɓangal.
Tesko-ɗen jooni wonde kala hito, kala ayaawo, kala alkulal ina tonngiree limoreeje, ko ɗum woni ko wiyatee limɗinngol, ɗum tammbii kala gollal ordinateer gollotoo. Wadde kala hito wullaango ina hawra e limoral kiɓɓal keeringal, kala mbaydi nataandi ina hawra e limoral kiɓɓal mum, kala binndol ne ko noon. Ndeen noon so limoral gootal loowii limoreeje kiɓɓe fof, wadde ngal loowat kala mbaadiiji, kala ayawuuji, ngal moofta kala hitooji e kala binndi. Wadde ngal loowa kala ko meeɗnooɗo walla ko meeɗoyoowo wuurde wuurnoo walla ko o wuuroyta, gila e ayawuuji mum, haa e hitooji mum, haa e binndi kaalooji ko wonaa ɗum. Kono haaɗaani ɗoon tan; maa ngal loow kala ko woodi no woodirnoo, kala ko woodoyta no woodiroyta. Kono ngal haaɗaani ɗoon tan, e ngal loowa ɗeen geɗe fof e baylanɗe mumen, ngal loowa wadde kadi ko woodaani, ko meeɗataa woodde. E yeru, engal loowi nguurndam maa fof, kono kadi engal loowi nguurndam maa fof tawa engal wayli heen yettoode maa, walla ñalnde njibine-ɗaa, walla ɗiɗi ɗii fof, e ko wonaa ɗum. Ngal limoral wadde ina loowi wakannde men dow too ndee.
Tawee ɗee limoreeje ina mbiiƴa nder kuuɓal limoreeje laaɓɗe. Tawee ko kañje ɓuri heewde e limoreeje kiɓɓe. Eɗen mbaawi dallinirde ɗum no weeɓiri : ndewen ɗee toɓɓe ɗiɗi :
- Ko adii fof kollen wonnde limoreeje ɗe tonngol loowngol A e B (doggi A-B) ɗe njuuteendi haaɗtari ɓuri heewde e limoreeje kiɓɓe. Daliilu mum ko hujja palal Kantoor. Mbinnden ngalɗoo cawndondiral hakkunde limoreeje kiɓɓe e ɗiin doggi :
0 : AABABBBAB…
1 : BBAABAAAA…
2 : AABAABBBA….
3 : BAABAABAA….
…..
So tawiino doggi loowɗi A-B ɗii poti e limoreeje kiɓɓe hono {0, 1, 2, …} keeweendi, kala doggol A-B cuɓangol maa tawe ina hawri e limoral kiɓɓal gootal. Hono no AABABBBAB.. (doggol gadanol ngol) hawriri e 0 nii. Jooni noon eɗen mbaawi fentude doggol A-B tawa kuutori-ɗen ko palal ɓoɗowal dow ɗoo ngal : En ƴettat palal ngal lomtondiren A e B, keɓen BAAA… . Ngolɗoo doggol nanndaani e hay gootol e limtaaɗi ɗii, engol seerti e gadanol ngol tergal 1oɓal ngal, ngol seerti e ɗiɗaɓol ngol tergal ɗiɗmal ngal, e hono noon e hono noon. Wadde woni ɗoon ko doggol ceertungol e limtaaɗi ɗii fof, wadde ngol tawetaake e majji. Oon sahaa noon, keɓen wonde limoreeje tonngiraaɗi doggi loowɗi A e B ɓuri limoreeje kiɓɓe heewde !
2. So ɗum yawtii, ƴetten limoral faruwal ngal kolluno-ɗen dow ngal, hono 0,123456789101112131415161718192021… Ƴetten doggol A-B. So ngol fuɗɗorii ko A, lomtondiren nder limoral faruwal ngal 1 e 2 (woni lime ɗiɗi gadane caggal piccal ngal), so tawii ko B ɗacciren noon. So alkulal ɗimmal doggol ngol ko A, lomtondiren 3 e 4 nder limoral faruwal ngal (hono limal tatiwal e nayaɓal nder faruwal ngal), so ɗum alaa ɗacciren noon… njokken ngaal gollal. Nde tawnoo doggi kuutorto-ɗen ngam waylude faruwal ngal ko keewɗi haa ɓuri keewal kiɓɓe, etee kala mbaylaandi maa addu limoral kesal, wadde keewal kese ɗee maa fot e keewal doggi A-B ɗii, oon sahaa ɗe ɓura kiɓɓe heewde. Jooni noon tesko-ɗen kala heen mbaylaandi addata ko faruwal ! Wadde limoreeje faruwe ɓuri heewde e limoreeje kiɓɓe. En ngasnii daliilu oo.
En njiyii ngalu mawngu suuɗiingu e ganndal limoreeje. Limoral faruwal ina moopti faayidaaji keewɗi pattamlami. Limoral bayngal no pi, lollungal, ceekngal keeri nderiwi hiisiwal ina tuumaa ko faruwal, kono hay gooto waawaani tawo dallinde ɗum. Maa en ngartu e kaawniiɗe jotondirɗe e nde kollir-ɗen ɗoo ndee e binndanɗe garooje.
Kelmeendi
Limoral faruwal nombre univers
Limoral kiɓɓal nombre entier
Fayannde puissance
Faru univers
Ɗaŋre planete
Rewriwal logique Muhammadu Faalil Sih


text:
Onitsha
Onitsha ɗun hukuma pamarun ɗer diiwal Ebonyi e ɗer Nigeria. E ɗe godii inare yaruɗe mangu 476km² kamma e ɗe wodii ɗuɗirka yimɓe 236,828km les limgal 2006. Lamba wuro fiyirgo ɓolu gelle ɗen honjun woni 491. Reserdeɗen e ɗe ɗer gelle isu. saebo e wodii gelleji e sorreji ɗe ɗama e inare fombina faro funaa Naajeeriya ɓe ɗun ɓori anɗirki "ISU" ɗer diiwal Ebonyi, gonɗun asalimajun ɗun hauti Agbabar, Amanator, Isu Achara,Mgbaneze, Ezekearoke, Anke, Mgbana, Ukwa,n Oboagu Umuniko e luttuɗe ɗen ɗe latake ɗun lukuma pamnu ohoozara hayari wakkati de ɗun tiggi Hukuma pamarun Onitsha. Mgbaneze ɗun gelle gaɗuɗe kerol e hakkuɗe diiwal Ebonyi e Enugu ɗen un yimɓe jinppinoɓe hoɓɓe yarli inare jangirɗe hesere ɗe ɗun janginta famgo (ilmi) dun hautogo (Technical). Onitcha Igbo-Eze gellel gangel der hukuma pamarun gaɗa ɗen ɗun heɓi inɗe joɗiɗe inare ɗen. Inaje luttuɗe mauɗe ɗen gelle gada, inare mauɗe ɗen ISU e Onitcha Igbo-Eze hanje ke Oshiri, Ukawu e Aba-Omega. Fu e ɗen hirna manjun ɓa yamugo hanjun guye dungu ɗun yiɓi hukuma pamarun Onitcha.


text:
– Ɓe mbiyi mo : “Ko goonga, ɗum noon min njaɓii !”
– Ɓe mbiyi mo : “Ko goonga, ɗum noon min njaɓii !”
E oon sahaa aadiyankaagal ene woodi, ndimaagu ina heddii ! Heen gooto fof garɗo, won heɗdiiɓe caggal mum, nde o hooti, o yiyndiri e ɓeen, ɓe nanondiri.
Ɓe idii fof ko ƴeftude laawol, eɓe ƴeewoya Satigi Suley Njaay laamɗo Deeniyankooɓe e oon sahaa. Nde ɓe njettii to Suley Njaay, ɓe tawi ko omo resi rewɓe sappo. Ndeen Suleymaani Baal arii, o wiyi :
– “Aan Suley Njaay, aɗa anndi ko addi mi ɗo ? Addi mi ɗo ko mi nanii aɗa resi rewɓe sappo, etee ɗum wonaa laawol ! Rewɓe sappo, laawol diine yiɗaa ɗum !”
– Suley Njaay wiyi : “Miin, hol ɓeen rewɓe sappo ? Miin kay, so mi yiɗii mi resa rewɓe sappo !”
– “Suleymaani Baal wiyi mo : “etee mi nanii aɗa ɗo resi rewɓe jiiduɓe yumma e baaba !”
– O wiyi : “Eey ! Miin ndes-mi ɗo tan ko Ummu Maajuura, e Kummba Maajuura, etee ko seɓɓe Koliyaaɓe, ko … ko … ko horɓe am tan !”
Seɓɓe Koliyaaɓe ɓe kaawaa, mbiyi :
– “Eyyoo… ! On nanii Suley Njaay ! Eɗen njaha, eɗen mbarondiree haa o laamoo, ndeke o jaggiri en ko en jiyaaɓe !”
Ɓe pelliti ɓe laawii, ɓe mbiy : “Ndewen e oo Ceerno !”
Ɓe ndewi e “Sheex Suleymaani Baal. Seɓɓe Koliyaaɓe ngonnoo reenooɓe mo, ɓeen ngonnoo jagge makko tigi rigi, kono ɓerɗe mum en taayii e makko e oo ñalawma, sabu o nanngiri ɗum en ko jiyaaɓe. Suley Njaay wiyi kadi seerataa e rewɓe ɓee fof. O waɗdii e Suleymaani Baal “moƴƴii… ma laaɓ !”, tee, jooni alaa ɓe o wondi. Seɓɓe ɓe, ko ɓeen kaɓetenoo, ɓeen noon jooni njahii !
Suley Njaay ummii ɗoon, o wiyi omo yaha wuro Tulel. O nawori kaŋŋe, mbele maa won ɓe o soodi toon, ngonana mo, wooda kam ɓattii ɓe mo, wooda reenooɓe mo, o waawa feewnitaade.
Suleymaani Baal e ganndal mum ruttii, jooɗii. Suley Njaay jokki laawol mum, ene wondi e subalɓe. Omo lelii tan omo ajjii e hoore laana, subalɓe ina ngawƴa. Suleymaani Baal e ganndal mum waɗdi mo e baawal. Baawal ngal ina ɗapɗapina tan, e hoore laana. Suley Njaay ina ajjii tan, ina ƴefti fetel, ina fawi e reedu mum. Baawal ngal ina ɗapɗapina, ina ɗapɗapina tan, e hoore laana. Hhaa juuti tan, Suley Njaay roŋki muñde. O wiyi : “iijam… ! Onon kam, ngal baawal ina haɗa yimɓe tan awƴude !” Ɗoon tan o jippini fetel, o toɓɓi baawal … conndi oolii, fetel dajjitii, fappii e junngo makko, junngo ngo saami e nder laana. Baawal nana yaha… ! Nde juungo ngo taƴi, tawi ko laaɗe makko ina njoofa e tufnde Waali Jantaŋ. O wiyi yo laaɗe ɗe njiilte…
Barmannde nde ɗaccaani mo haa o maayi. Ɓe memondiraani haa hannde… haa hannde Suleymaani Baal e Suley Njaay njettondiraani !
Nde Suley Njaay maayi, Deeniyankooɓe ndenti, cuɓii Satigi goɗɗo, hono Suley Njaay Buubu Gaysiri Dewal Sawa Laamu Yero Koli Tengella, oon woni Suley Njaay 2 ɓo. Ɓe ndarni mo, mbele ma won ko ɓe mbaawi gasnude.
“Sheex“ Suleymaani Baal felliti waɗde jeeyngal mawngal, mooɓre mawnde,
ngam samminde laamu Deeniyankooɓe, e haɓde e Hormankooɓe.
Hormankooɓe, so ngariino, tellortonoo e oon sahaa ko Rinnjaw. Ɗoon ɓurnoo welde taccirde. Suleymaani Baal e wondiiɓe mum, ɓiɓɓe soknaaɓe Fuuta, kamɓe kala ɓe pelliti fayde Rinnjaw. Ndeen noon ɓe kuudiima, ɓe ndawi, ɓe mbaali Rinnjaw.
Yahi haa weeti, gooto e Aañ-Aañɓe (ko ɓesngu Aañ en laamotonoo Rinnjaw) addi gawri. Gawri ɓetaa ɗoon haa heewi, Hormankooɓe ina unanee. Rewɓe ndenndinaa ɗoon, ina una, hay worɓe mbaddaama e maɓɓe ngam unde, sabu gawri ndi heewde.
“Sheex“ Suleymaani Baal e wondiiɓe mum ngari tan njooɗii, ina ƴeewa tawo, ina ngañi heñaade, ina ƴeewa tan ; anndi heñaade ina bonna. Suleymaani Baal e wondiiɓe mum naati e nder Hormankooɓe, kaɓi e maɓɓe, wonti baŋ-yoo-baŋ “palee ! palee !” Yoga e Hormaankooɓe ndoondaa, piyaa e leydi, woon heen mbaraa, woodi heen mo o neli to mawɗo maɓɓe, o wiyi mo:
– “Mbiɗo nel-ma to mawɗo mon. So a yahii, mbiyaa mo ko heddii heen ko, wonani mo gaay ko conndi e kure, gawri alanaa mo gaay, jiyaaɓe ngalanaa mo ɗo. Ko o dañatnoo ko, o dañii, ko o dañaano, o wontaa ɗum dañde !”
Muudo Horma helaama ! Suleymaani Baal jokki hare mum e Safalɓe. Ndeen Suleymaani Baal e wondiiɓe mum mbaaldii jamma gundabi, aɓe njogori haɓoyeede Fori, o winndi ɓataake gooto haa gasi, o noddi sehilaaɓe makko, hono Aamadu Siree Anta Ngiji, e Alfaa Aamadu Seydi Yero Buso. O holli ɓe kaayit o. O wiyi heen ko janngo e jam, so tawii o maayii, yo ɓe tuugno e doosɗe ɗe o lelni e kaayit o, ngam toɗɗaade almaami. So tawii kadi aɓe cuɓoo almaami, yo ɓe cuɓo Abdul Qaadiri Kan.
Caggal ɗum ɓe njahi Fori, nootitoyaade e wolde. Ndeen ɓe njettiima Fori, ko toon Suleymaani Baal heddii. Ndeen o maayii Fori, ɓe ubboyi mo ko Jeeriyel Tummbere, sara Ɓokki Sammba Gelaajo Jeegi, heedti ko rewo wuro Jowol. Ɗum hawri ko e hitaande 1775.
Aamadu Umar Jah.
Taarik keɓaaɗo e Tijjaani Aan


text:
Jaɓɓorgo Pese Kuudetaa
Pesol: Kuudetaa
Loppito laamu to Burkina-faso : Hooreejo ɗekkii maa ɗekkinaama ?
Ko adii nde M.R.C. Kaboore siifata ngal ɓatakal, tawi koninkooɓe njaltinii nder tele Burkina bayyinaango holliroowo ɓe loppitii laamu he juuɗe Rock...
Mali : Yahnoonde artii
Kudetaa) jolii to Ndenndaandi Mali ñalnde subaka 18 Juko (ut) 2020. Kikiiɗe mum Ibrahiima Bubakara Keyitaa (IBK) e Jaagorgal mum garwaniiwal njaggaa...
Naamne 5 ngam paamen kewkewe Mali
Gila 10 suliyee 2020, Mali woni ko he iiñcuru mawndu. Seppooji he pelɓondire keewɗe mbaɗii toon hakkunde haa waɗi maayɓe heewɓe. Ñalnde alkamiisa...


text:
Linjiila Yeesu hande no
Matiye
winniri
Haala puɗɗirka
Binnuɗo linjiila arandeha kaa ɗo laati nun Yahuduujo janŋuɗo. Diga fuɗɗoode, himɓe e miili Matiye jaɓoowo ceede faada nun winni linjiila kan. O laati nun bo gooto der aahiiɓe Yeesu sappo e ɗiɗo. Yahuduuɓe nun o winnani. O hollitii ɗum e limtango ɓe aayaaje Alkawal Kiinŋal ɗuuɗɗe, kollitooje no Yeesu nun laatii kebbinɗo annabaakuuji ɗuuɗɗi. Linjiila makko e jogii haalaaji mawɗi feere feere.
Haala Laamaare Alla nun laatii ɗaɗol manŋol der ekkitinol Yeesu. Laamaare Alla nen Matiye bo noddata Laamaare kammu. Maytitaago noddugo mo «Ɓii Dawda», kan nun hollitinta ɗum. Yeesu laati nun laamiiɗo mo annabiiɓe batani waran, kan laatii waaji Matiye. Wooduɓe annal waddanii «laamiiɗo Yahuduuɓe», dokke. Yeesu fiinii no Laamaare Alla faanake, tuubuɓe, ko wayliti goonki mum, faami no e haajaa Alla walla ɗum, kamɓe nun laamaare nen laatanii.
Baa no laamiiɗo on hollitii maaneeji Laamaare Alla e waɗugo kaayeefiiji, o nyawti nyawɓe, o nyaanni rafaaɓe, e non fu, himɓe woppii mo hande no o batunoo de ɗuuɗɗum kanko e hoore makko. Yahuduuɓe daartannooɓe laamiiɗo, faamay no e haani laamiiɗo on tooroo.
No Yeesu finti, o hollii no o laataaki laamiiɗo Yahuduuɓe tan. O wi'i: «Mi hokkaama baawɗe dow kammu e dow leydi fu».
Tokkontirki haalaaji
1. Kaakiraaɓe Yeesu e dingol mum, 1.1-2
2. Waaju e golle Yuhaana gaɗoowo batisi, 3.1-12
3. Waɗugo Yeesu batisi e jarbeeki mum, 3.13-4.11
4. Golle Yeesu der Galili, 4.12-18.35
5. Ummaago Yeesu diga Galili, yahi Urusaliima, 19.1-20.34
6. Asaweere Yeesu sakitiineere, 21.1-27.66
7. Fintuki e hollitaaki Yeesu Joomiraawo, 28.1-20.
1
Inɗe kaakiraaɓe Yeesu
(Luka 3.23-38)
1 Nani ɗo inɗe kaakiraaɓe Yeesu Almasiihu, taaniraawo Dawda, taaniraawo Iburahiima:
2 Iburahiima rimi Isiyaaku, Isiyaaku rimi Yaakuubu, Yaakuubu rimi Yahuuda e miiraaɓe mum. 3 Yahuuda rimi Fares e Jara, kamɓe woni ɓe o rindi e Tamar, Fares rimi Hisuruuna, Hisuruuna rimi Aram. 4 Aram rimi Aminadab, Aminadab rimi Nasuuna, Nasuuna rimi Salmuuna. 5 Salmuuna rimi Bo'es, mo o rindi e Rahab, Bo'es rimi Obed, mo o rindi e Ruutu, Obed rimi Yesa. 6 Yesa rimi Dawda, laamiiɗo.
Dawda rimi Suleymaanu, inniiko woni debbo mo Uriya acci. 7 Suleymaanu rimi Robo'am, Robo'am rimi Abiya, Abiya rimi Asa. 8 Asa rimi Yusafat, Yusafat rimi Yoram, Yoram rimi Ujiya. 9 Ujiya rimi Yotam, Yotam rimi Akas, Akas rimi Hejekiya. 10 Hejekiya rimi Manaasa, Manaasa rimi Amon, Amon rimi Yusiya. 11 Yusiya rimi Yekuniya e miiraaɓe mum. Wakkati mum nun Yahuduuɓe egginaa, yaaraa leydi Babiila.
12 Ɓaawo no ɓe jaara Babiila, Yekuniya rimi Salaatiyel, Salaatiyel rimi Jorobabel. 13 Jorobabel rimi Abihuda, Abihuda rimi Eliyakim, Eliyakim rimi Ajora. 14 Ajora rimi Sadok, Sadok rimi Akim, Akim rimi Eliyuda. 15 Eliyuda rimi Eliyaajaru, Eliyaajaru rimi Mattan, Mattan rimi Yaakuubu. 16 Yaakuubu rimi Yusufu, gorko Mariyama, inna Yeesu, bi'eteeɗo Almasiihu.
17 Jaamanuuji sappo e naay nun waɗi diga Iburahiima faa yottii Dawda. Diga Dawda faa yottii wakkati Yahuduuɓe egginaa, yaaraa Babiila, waɗii jaamanuuji sappo e naay. Diga Yahuduuɓe egginaa yaara Babiila, faa yottii Almasiihu, waɗii jaamanuuji sappo e naay.
Dingol Yeesu Almasiihu
(Luka 2.1-7)
18 Nani ɗo no Yeesu Almasiihu rimiraa. Mariyama inniiko, e laatii mo Yusufu ɗaɓɓi. Amma ko ɓe kawta, Mariyama heɓii reedu e baawɗe Ruuhu Ceniiɗo. 19 Yusufu ɗaɓɓuɗo Mariyama e laatii neɗɗo poonnitiiɗo. O yiɗay sentingo mo, den o resi salaago mo e cuuɗiiɗum. 20 Wakkati o woni oo miijoo ka, malaykaajo Joomiraawo wari e makko, der koyɗool. Malaykaajo on wi'i mo: «Yusufu, taaniraawo Dawda, taa hulu ettugo Mariyama, debbo maa. Gam ɓinŋel ŋel o saawi, e Ruuhu Ceniiɗo ƴiwi. 21 O riman ɓiɗɗo gorko, kokkaa mo inne Yeesu, gam o hisinan himɓe makko diga hakkeeji maɓɓe.»
22 Ɗum fu, ɗum waɗii gam hebbingo haala ka Joomiraawo batuno diga e hunnuko annabiijo, o wi'i:
23 «Gatol ŋol annaa gorko saawan, rima ɓiɗɗo gorko,
o wi'ete Emmanuwel.»
Maana inne nen woni: «Alla e wondi e meeɗen.»
24 No Yusufu fini, waɗi ko malaykaajo Joomiraawo bati ɗum, o ɓaŋi Mariyama. 25 Amma o hawtay e makko, faa nyaanne o rimi ɓiɗɗo gorko. Yusufu hokki mo inne Yeesu.


text:
E ciftingol Bayyinaango huftodinngo jojjanɗe aadee, e Piɓondire winndereeje Dowlaaji Dentuɗi, e Bayyinaango winndereewo UNESCO yowitiingo e keewal pine kam e kuutorɗe winndereeje e diiwaniije goɗɗe laaɓtuɗe ;
E teeŋtingol wonde hakkeeji aadee ko winndereeji, ɗi ceerndotaako ; naatnaatondirɗi, wonde kadi hakkeeji pinal e hakkeeji aadee goɗɗi ɗii fof poti jojjugol wonande ndimaagu aadee ;
Sabu yenaneede wonde jaɓɓugol hakkeeji pinal ina njibina pooɗondire e luure leñameeje gonɗe sababuuji dowrowi wasre e golwole e ownugol ;
Sabu yenaneede kadi keewal pine waawaa reenireede no haanirta nii so hakkeeji pinal ciynaaka tigi rigi ;
E teskaade jojjugol teskagol fannuuji pinal nder denndaangal jojjanɗe aadee keɓtinaaɗe e oo sahaa ;
Sabu goongɗinde wonde ɗooftagol keewal pine e hakkeeji pinal ko geɗal kimmungal wonande dagagol e juumtugol ƴellitaare duumiinde tuugiinde e gootiɗgol jojjanɗe aadee ;
E teskaade wonde hakkeeji pinal ɓuri waawde ɗaɓɓeede ko e ngonka hakkeeji leƴƴi ɓuraaɗi keeweendi e ɓesnguuji waali wurooji tee ina jojji ɗi ngaddee e sifaa kuuɓtodinɗo e winndere ndee kala, haa teeŋti noon wonande ɓurɓe waasde ;
Sabu teskaade laɓɓitingol faayiida hakkeeji pinal nder tippudi jojjanɗe aadee kam e faamamuya mbaadi mum en e baɗte jaɓɓugol mum en kam woni feere ɓurnde moƴƴude ngam haɗde ɗi huutoreede ngam fawtude geɗe neɗɗo fof e pinal mum, walla ɗi kuutoree ngam felɓondirde leƴƴi walla ɓesnguuji ;
Sabu goongɗinde wonde hakkeeji pinal ɗii, no mbinndiraa e ngooɗoo Bayyinaango nii, ina keɓtinaa kono ina carii e nder kuutorɗe keewɗe jowitiiɗe e jojjanɗe aadee, ina sokli ɗum noon ɗi ndentinee mbele eɗi njiytinoo no moƴƴi, ɗi njuɓɓa, ciynugol majji newoo. Ko ɗuum addani en hollitde gollooɓe ceŋɗe tati ɗee, hono senngo buur (dowlaaji e juɓɓule mum en), senngo siwil (Juɓɓule ɗe ngonaa laamuyeeje e pelle goɗɗe e juɓɓule ɗe ngonaa njulaaje) e senngo heeriingo (antampirisaaji), ngooɗoo Bayyinaango hakkeeji pinal ngam wallitde keɓtingol mum en e ciynugol mum en e tolnooji ɗii fof, gila e nokkuuji ɗii, haa e leyɗeele ɗee e diiwanuuji ɗii e winndere ndee.
Kuulal 1 : (piɓle gorwore)
Hakkeeji binndaaɗi e ngooɗoo Bayyinaango ko guurwuuri wonande ndimaagu aadee ; e dow ɗuum ɗi njeyaa ko e jojjanɗe aadee, paccirgol majji foti tuugaade ko e piɓle winndereeje, ɗe ceerndotaako, naatnaatondirɗe. E nder ɗuum :
a. ɗii hakkeeji ko gaddaaɗi ko aldaa e paltoor tuugiiɗo e goobu nguru ɓalndu, njogoram, duuɓi, ɗemngal, dewal, miijo, iwdi, iwdi leydi walla leñol, iwdi ngonka renndo, jibinannde walla kala ngonka mbaawka wonde ɗo neɗɗo oo ƴoogi neɗɗaagal mum pinal ;
b. hay gooto fotaani leeptireede walla faltoreede e hay mbaadi mbaawndi wonde kala sabu tan omo siyna walla o siynaani hakkeeji jangtaaɗi e ngooɗo Bayyinaango ;
c. hay gooto fotaani huutiraade ɗii hakkeeji ngam lorde hakke goɗɗo keɓtinaaɗo nder Bayyinaango winndereewo walla nder kuutorɗe goɗɗe jowitiiɗe e jojjanɗe aadee ;
d. naftoragol ɗiiɗoo hakkeeji alaa ɗo dottaa so wonaa e keeri joopaaɗi nder kuutorɗe winndereeje jowitiiɗe e jojjanɗe aadee ; alaa lelnannde ngooɗoo Bayyinaango waawi lorde hakkeeji ɓurɗi moƴƴude ɗi laabi sariya walla baɗe goowaaɗe Dowla walla sariya winndereejo ndokki ;
Kuulal 2 (firooji)
Wonande ngooɗo bayyinaango
a. Helmere « pinal » ina nawdi ɓure, dewe, miijooji, ɗemɗe, gannde e ñeeñe, aadaaji, juɓɓule e neesu nguurndam ɗe neɗɗo walla goomu hollitirta aadeyaagal mum kam e faayiidaaji rokkata goodal mum e ƴellitaare mum ;
b. Konngol « neɗɗaagu pinal » faamraa ko no denndaangal tuugorɗe pinal ɗe neɗɗo rewrata, e teelal walla e dental, ɗe hollitirta hoore mum, ɗe mahortoo, ɗe haaldirta e woɗɓe ɗe yiɗi heɓtiniraneede ndimaagu mum ;
c. Faanditaa e « dental pinaleewal » ko goomu yimɓe rennduɓe tuugorɗe mahruɗe neɗɗaagu pinal ndenndaangu, ɗe ɓe nganniyii hisnude e ƴellitde.
Kuulal 3 (neɗɗaagu e ngalu pinal)
Neɗɗo kala, yo won e teelal walla e dental, ina jogii hakke :
a. Suɓaade e hormaneede neɗɗaagu mum pinal nder keewal mbaadiiji peeñirɗi ; oon hakke siynortoo ko e nder jokkondiral mum e wellitaare miijaade, e dewal, jogaade miijo e haalde ɗum ;
b. anndude e hormaneede pinal mum keeringal kam e pine ɗe nganndu-ɗaa, e nder keewal mum en, ko kam en ndenti ngoni ngalu winndere ndenndaangu ; ɗum na ɗaɓɓi e yeru hakke anndude jojjanɗe aadee kam e bellitaaje gorwore, ɓure gorwore nguun ngalu ;
c. waawde heɓde, haa arti noon rewrude e hakkeeji nehdi e jaŋde e kabaaru, ngaluuji pinal ɗi nganndu-ɗaa ko kam ngoni kollitirɗi pine ɗee fof, kam e keɓe wonande yontaaji hannde e garooji.
Kuulal 4 (tuugagol e dente pinaleeje)
a. neɗɗo fof ina wellitaa e suɓaade walla waasde suɓaade, tuugnaade walla waasde tuugnaade e dental walla dente pinaleeje ko aldaa e teskaade keerol, kam e waylude ngaal cuɓal;
b. hay gooto waawaa waawneede feeñinde tuugagol mum e dental pineleewal walla waɗteede e dental pinaleewal tawi wonaa e sago mum.
Kuulal 5 (keɓgol e jeytoregol e nguurndam pinal)
a. neɗɗo kala, yo won e teelal walla e dental, ina jogii hakke heɓde e jeytoreede nder wellitaare, ko aldaa e keerol, e nguurndam pinal rewrude e cofte ɗe suɓii;
b. Oon hakke ina nawori, e yeru:
. wellitaare haalde, e nder peeñcu walla e sifaa keeriiɗo, e nder ɗemɗe suɓii;
. wellitaare huutoraade baɗe mum pinal ɗe heerorii e jokkude e wuurde nguurndam ndokkojam keɓe mum pinal faayiida, haa teeŋti noon to bannge kuutoragol, e jeñtingol e cargol ngaluuji e sarwisaaji, so ɗeen baɗe ina njahdi e hakkeeji keɓtinaaɗi e ngooɗo Bayyinaango;
. wellitaare ƴellitde e renndeede gannde e peeñirɗe pinaleeje, e ɗowde wiɗtooji e jeytoreede e mbaadiiji keewɗi pentirɗi kam e ɓure mum en;
. hakke ndeenka nafooje mum nehaagu e jawdiyeeje jokkondirɗe e golle ummoriiɗe e coftal mum to bannge pinal.
Kuulal 6 (éducation et formation)
E nder ngonka kuuftidinka hakke to bannge nehdi, neɗɗo kala, so wonii ko kaŋko tan walla ko e dental, e nder nguurndam mum no diidorinoo, ina jogii hakke e nehdi e heblo teskotooɗi soklaaji mum gorwori to bannge nehdi ballitooji e wellitaare e ƴellitaare timmunde neɗɗaagu mum to bannge pinal nder kormagol hakkeeji woɗɓe kam e ceertugol pine ; ine jeyaa e oon hakke :
a. ganndal e jaŋde jojjanɗe aadee ;
b. wellitaare rokkirde e heɓde jaŋde e nder ɗemngal mum e nder ɗemɗe goɗɗe kam e ganndal jowitiingal e pinal mum e pine goɗɗe ɗee ;
c. wellitaare jiknaaɓe gaddanaade sukaaɓe mum nehdi fittaandu e diine fawaade e ko ngoongɗini tawa ina kormii wellitaare suka oo to bannge miijo hakkilantaagal e diine fawaade e ko hattani ;
d. wellitaare tafde, ardoo, waawa yettaade juɓɓule nehdi ɗe ngonaa ɗe laamu ɗee tan, e dow sarɗi tawa doosɗe e piɓle winndereeje to bannge nehdi ina kormaa tawa ɗeen juɓɓule kadi ina njahdi, ko famɗi fof, e sariyaaji ɗi dowla laawɗini.
Kuulal 7 (kumpital e kabrugol)
Nder ngonka kuuftodinka hakke to bannge wellitaare konngol, wondude e hakke to bannge ñeeñal, e wellitaare miijo e kabrugol e kormagol heewal pine, neɗɗo kala, so e teelal walla dental, ina jogii hakke e kabaaru bellitaaɗo ummoriiɗo e jookli kala, ballitoowo ƴellitaare neɗɗaagu mum to bannge pinal ; ine jeyaa e oon hakke mo ciynugol teskotaaki keeri :
a. wellitaare yiylaade, e heɓde e tottirde kabaruuji ;
b. hakke jeytoreede e dokkirgol kabaaru ummoriiɗo e jookli keewɗi e nder ɗemngal walla ɗemɗe ɗe suɓii, wallitde jeñtingol mum e cargol mum nder karalleeje kabrugol e kumpital ;
c. hakke jaaɓtaade kabaruuji ɗi cellani jowitiiɗi e pine tawa ina hormii hakkeeji cifaaɗi nder ngooɗoo Bayyinaango.
Kuulal 8 (ballondiral to bannge pinal)
Neɗɗo kala, maa wonii e teelal walla dental, ina jogii hakke jeytoreede, rewrude e laabi demokaraasiiji :
• e ƴellitaare pinal dente ɗe jeyaa ;
• e lelnugol, e ciynugol e ɓetgol kuule toɗɗiiɗe ɗum, jogiiɗe batte e ciynugol ɗiin hakkeeji pinal ;
• e ƴellitaare gollondiral to bannge pinal, e nder tolnooji mum kala.
Kuulal 9 (piɓle ngardiigu demokarasiiwu)
Kormagol, deengol e ciynugol hakkeeji cifaaɗi e nder ngooɗoo Bayyinaango ina waɗɗii e neɗɗo kala e dental kala ; ina waɗɗii gollotooɓe pinal nder laamu walla e sifaa keeriiɗo walla to bannge siwil, tuugaade e ngardiigu demokarasiiwu, gollondirde walla ƴettude peeje ngam :
a. reende koormagol hakkeeji pinal e umminde peeje diisnondiral e gollondiral ngam tabitinde ɗum en, haa teeŋti noon wonande yimɓe monaaɓe sabu ngonka mum en to bannge renndo walla jeyeede ɗum en e leñol pamarol ;
b. gaddaade gollarogol softeende hakke heɓde kabaaru moƴƴo mbele hakkeeji pinal ina mbaawa teskeede wonande kala gollotooɓe e nder nguurndam renndo, faggudu e politigi ;
c. heblude liggotooɓe mum en, hirjina ɓesngu mum en mbele ina paama kormoo denndaangal hakkeeji aadee teeŋti noon e hakkeeji pinal ;
d. heɓtinde, teskoo ɗo tolno pinal heedi jojjanɗe aadee kala ngam alɗinde ko aduna oo fof renndi sabu limtilimtingol pine, mbele neɗɗo kala maa dental kala ina mbaɗa ɗum jeyi mum en.
Kuulal 10 (coɗgol e nder faggudu)
Gollotooɓe laamu e heeriiɓe e siwil en ina poti, fawaade e kattanɗe mum en e ko kalfinaa e ko heerii :
a. waɗtude hakkille mbele dañe e nafooje pinal jogiiɗe njaru, neɗɗaagu, e maanaa, kam e ngaluuji keddiiɗi ɗii kala, tawde wonii eɗe njogii ko ina battina e ko maantini e fakkuuji nguurndam maa peeñirɗe pine, mbele ɗuum fof ina waawa tafeede, gollee, huutoree, mbele eɗum waasa bonnande hakkeeji cifaaɗi e nder ngooɗoo Bayyinaango ;
b. anndude wonde jahdugol dañe e nafooje pinal ko huunde waɗɗaniinde yimɓe wonɓe e ngonka ka newaaki sabu basal e joñaade ɗum en e jeyeede ɗum en e goomu ɗawaaɗo.
Kuulal 11 (doŋle gollotooɓe laamu)
Dowlaaji e denndaangal gollotooɓe laamu ina poti, fawaade e mbaawka maɓɓe e doŋle maɓɓe keeriiɗe :
a. naattinde e nder sariyaaji majje e baɗle majje ngenndiije, hakkeeji keptinaaɗi e nder ngooɗoo bayyinaango ;
b. hormaade, reende e tabitinde hakkeeje cifaaɗi e nder ngooɗoo bayyinaango e nder potal, e huutoraade haa ɗo waawi haaɗde ngaluuji jogaaɗi kala ngam golloraade ɗum en ;
c. gaddanaade neɗɗo kala, e teelal walla e dental, goytiiɗo jaɓɓugol hakkeeji pinal, e waawde dañde hakke gullitagol teeŋtungol, teeŋti noon ɗi sariya ɗii ;
d. semmbinde peeje ballondiral katojinaaɗe hakkunde dowlaaji ngam ciynugol, ɗum firti ɓeydude gollondiral hakkunde pelle adunankooje taƴɗe oo hattan.
Kuulal 12 (doŋle pelle winndereeje)
Pelle winndereeje ina poti, fawaade e mbaawkaaji mum en e doŋle mum en keeriiɗe :
a. huuɓnude nder denndaangal golle mum en teskagol timmungol hakkeeji pinal e fannu pinal nder jojjanɗe aadee goɗɗe ɗee ;
b. wattude hakkille e naattingol majji jahdungol e dewondirngol e kuutorɗe tabitɗe e kam e peeje mum en korirɗe ;
c. wallitde ƴellitaare peeje ɓeto e horo denndaaɗe, laaɓtuɗe, tabitɗe.


text:
Defte ɗiɗi ɗee kala njowitii ko e dumunna 1989-1991. Heen wootere tiitoonde mum ko «Le Muezzin de Sarandogou», woni «noddinoowo Sahre Ndoogu ». Nde jangtotoo ko caɗeele guuranooɗe e worgo leydi ndii e on dumunna. Winndi nde ko biyeteeɗo Isselmu wul Abdel Kadeer, gonnooɗo guwerneer Barakna e huunde e ɗiin dumunnaaji. Ɗum noon ko o seede geɗe keewɗe, bonɗe, baɗetenooɗe ɗoon.
Defte ɗiɗi ɗee kala njowitii ko e dumunna 1989-1991. Heen wootere tiitoonde mum ko «Le Muezzin de Sarandogou», woni «noddinoowo Sahre Ndoogu ». Nde jangtotoo ko caɗeele guuranooɗe e worgo leydi ndii e on dumunna. Winndi nde ko biyeteeɗo Isselmu wul Abdel Kadeer, gonnooɗo guwerneer Barakna e huunde e ɗiin dumunnaaji. Ɗum noon ko o seede geɗe keewɗe, bonɗe, baɗetenooɗe ɗoon.
Omo jangtoo heen kadi golle bonɗe koninkooɓe ngollotonoo ɓaleeɓe daande maayo. O seedtiima heen kadi, yimɓe saliiɓe siynude jamirooje bonannde, wallitɓe daɗndude ko baawnoo daɗndude … Nde o naamnaa ko addani mo suɓaade deftere ngam jangtaade ko o jangtii koo, o wiyi : «Muritaninaaɓe njiɗaa tawo huccitande ko ɓennunoo, hanki mo ɓooyaani».
Deftere ɗiɗmere ndee, tiitoonde mum «l’obsession du retour ». Winndi nde ko biyeteeɗo Aamadu Demmba Bah. Kewkewe 89-90 tawi Aamadu ko Maruk, ɗo janngatnoo. E nder ɗuum, jiknaaɓe makko e koreeji makko, gurel maɓɓe, hono Gural, saraaji Eeleega, fof taccinaa. Omo woni toon haa ɓataake ummorii mo Demet, Senegaal. Oon ɓataake winndaa ko ñalnde 6/6/1989. Ina wiyaa heen «Sikke alaa heen, ma a haawe no feewi ko ɓataake oo ummori maa Demet, Senegaal, koo. Koreeji maa Eeleega, Gural e Tufnde Jaaɓe ummiima Muritani. Ina waɗi heen nawraaɓe forso, ina waɗi heen dogɓe. Jiknaaɓe maa, kaaw maa Kellel, Maamuudu Jallo, Bowa, Sammba Dagga, Ceerno Maamuudu Alfaa, ina njeyaa e riiwaaɓe ɓee, kam e Tufnde Jaaɓenaaɓe e Weendunaaɓe, koreeji maa keddiiɗi ɗii noon, koreeji maa Eeleega e Gural, ndog. A min nguuri e caɗeele teeŋtuɗe. (…)
Miin e jiknaaɓe maa kala e min ñaago maa hoto ar gaay e guurte mawɗe hee, hoto ko heɓtii min, minen fof koo, heɓtaade ma. Miin noon, nde laamu wul Taaya fuɗɗii raddo ɓaleeɓe ndee, ngonnoo-mi ko e guurti. Koreeji maa e koreeji am paanaama, hanki, to Njum, capanɗe joy kiloomeeteer hirnaange Demet. Laamu Senegaal e HCR ina mbaɗa kala ko mbaawi ngam moƴƴinde ngonka amen. »
Defte ɗiɗi ɗee kollitanoo ko to «Institut français de Mauritanie» ɗoo e Nuwaasoot, ñalnde 19 marse 2013.
BAB


text:
Tugawal Ngal / Tugaaje Ɗe
Tugawal ko
Innde renndinnde
Tugawal ina waawi ɓaggeede e fannu
Kuwtorɗe
.
Teelal Tugawal ko Tugawal, keewal mum ko Tugaaje.
Firo
Pecitte juutɗe seeɗa, heewi huwtoreede so joomum ina yiɗi feewnude galle. Ɗe keewi ko ñiɓeede e taartaaro galle walla ngesa, kooce walla baaboruuje kunndee heen
Ɓeydou firo woɗngo
Tugawal e caltuɗe goɗɗe
Caltuka ngoɗka
Suwaa tawo waɗeede ɗoo, so tawii aɗa anndi, tiiɗno haalan en.
Tugawal e Ɗemɗe goɗɗe
Ɗemɗe goɗɗe
Suwaa tawo waɗeede ɗoo, so tawii aɗa anndi, tiiɗno haalan en.
Firo-nanndooji Tugawal
Firo-nanndooji
Suwaa tawo waɗeede ɗoo, so tawii aɗa anndi, tiiɗno haalan en.
Weño Tugawal
Weño
Suwaa tawo waɗeede ɗoo, so tawii aɗa anndi, tiiɗno haalan en.
Nate gabbiiɗe e Tugawal


text:
Hanki, 18 feebariyee 2010, laamu ɓorƴitaama e juuɗe Mammadu Tañjaa. Koninkooɓe folluɓe laamu ɓe, njowii doosɗe leydi ndi (ɗe Mammadu Tañjaa waylunoo), ɓe pusi denndaangal juɓɓule goodnooɗe. Ɓe cosi ko njuɓɓudi mbiyeteendi Diiso Toowngo Gartirgol Demokaraasi (CSDR). Ardii nguu mbayliigu ko kolenaaji tati : biyeteeɗo Jibriila Hima Haamiidu (Pele),
Hanki, 18 feebariyee 2010, laamu ɓorƴitaama e juuɗe Mammadu Tañjaa. Koninkooɓe folluɓe laamu ɓe, njowii doosɗe leydi ndi (ɗe Mammadu Tañjaa waylunoo), ɓe pusi denndaangal juɓɓule goodnooɗe. Ɓe cosi ko njuɓɓudi mbiyeteendi Diiso Toowngo Gartirgol Demokaraasi (CSDR). Ardii nguu mbayliigu ko kolenaaji tati : biyeteeɗo Jibriila Hima Haamiidu (Pele),
Adamu Haaruuna e Gukoy Abdel Kariimu. Ɗiɗo adanɓe ɓe ina njeyanoo ewaklitnooɓe laamu e hitaande 1999.
Ina anndaa wonde kala «baɗoowo ko helaa, waɗetee ko ko yiɗaa». Mammadu Tañnjaa wiyanooma alaa. Wiyi kam tey ! Hol ɗuum ? Waylude doosɗe leydi Niiseer ngam heddaade elaamu haa bada. So wonaano jarabi, laamiiɗo duuɓi sappo ina fotnoo yoneede, woppirajappeere laamu e teddungal, gila woppiniraaka ottooje.
E ɗiiɗoo duuɓi ɗiɗi cakkitiiɗi, gila ut 2008, caggal kuudetaa Muritani, «Afrik Farayse» (Afrik gonnooɗo e njiimaandi Farayse) woni ko yiriinde bonnde : koninkooɓe inan polla laamuuji, hooreeɓe leyɗe arɓe e kommbol maayde ina mbiya ina nangtoo e laamu. Doggol ngol juutii : Muritani, Gine Konaakiri, Gine Bisaawo, Madagaskaar, Niseer, Senegaal, Koddiwaar … Ɗum ina gasa tawa won doole ngoni caggal majjum. Heewɓe njomniima ko anndiraa « Françafrique » ko.
Mammadu Tañjaa noon, ko tiiɗkoyaagu mum lepti ɗum. Walla tawa won ɗo ɓaarinoo ɗo tiiɗi. Heewɓe ina mbiya wonde ko nafooje faggudu leydi Farayse, hono oogirɗe Iraaniyoom, ngoni sabaabu nangtagol makko e laamu. O fotnoo joofnude manndaa makko ko e ndeeɗoo hitaande, o wayli doosɗe leydi ngam heddaade heen haa cay. Suudu sarɗi leydi makko salii, o fusi ɗum. Diiso doosɗe, wiyi ko o waɗi ko rewaani laawol, o fusi ɗum. Pelle politik leydi ndi kam e senndikaaji fof, njeertini mo, o salii heɗaade ɗum en. Jooni kam o haaytii hay timminde manndaa makko saka ɓeydude ɗum. Kanko e Dadis kam, ɓe memiima. Heddii, ko heddiiɓe ɓe. Aɓe poti tan yenaneede, so neɗɗo udditii damal, waawaa wiyde ko kam rewata heen : damal kuudetaaji udditiima, heewɓe maa corko heen.
Nduwoto-ɗen tan, ko nde Alla lonnginta koninkooɓe Niseer dartinde laawol e leydi he : ɓe ndiisnondira e Niiseernaaɓe kala e sifaa no ɓe ndeftinirta leydi maɓɓe laawol, woni ɓe ngartira doosɗe leydi goodnooɗe gila adan ɗe : hay laamɗo gooto diwataa manndaaji ɗiɗi.
Bookara Aamadu Bah


text:
E konngol Alla toowɗo oo, tuma nde maleykaaji mbiyi “eehey ma Mariyam Alla suɓimaa ma; o laɓɓinii ma, o suɓimaa ma e dow rewɓe winndere” simoore Ali imraan , kaawise : 42 hono winndiyanke Wahab bun Man mbahi wiyi : yummum Mariyam (JKM) wiyatee ko Hannatu, oon ko banndum jom suudu Jakariya, kono Baaba mum Mariyam wiyetee ko Umraan, oon ko e leñol Israayiilnaaɓe ummii, o meeɗii wonde Imaam Jamaa El Aksaa. Nde yummum Mariyam woni reedu Mariyam ndee, o joginooma njoorto mawɗo ko woni e nder reedu makko koo ko ɓiɗɗo gorko haa o wiyi : “so mi jibinii ɓiɗɗo gorko maa min neh ɗum e nehdi ngam wonde liggantooɗo Alla”. Ko ɗum tagi o heɓii wiyde e nder haala Alla toowɗo oo tuma nde o wiyi jom suudu Umraan, “joom-am, miin mi woodanii ma ko woni e nder reedam koo e binndol yo a nanan am ko aan woni nanoowo, ganndo” simoore Aali Imraan, kaawise : 35 Caggal ɗuum, kanko Hannatu yummum Mariyam, o haalani takkere makko nde baaba mum Mariyam (JKM), oon wiyi mo : “a juumii e ko takkuɗaa koo, ngam ina waawi wonde ɓiɗɗo debbo waɗta liggonaade worɓe jamaa kaa.” E konngol Alla toowɗo oo, ndeen o jibinii o wiyi : joom-am, miin dee mi jibinii ɓiɗɗo debbo, Alla kay ɓuri anndude ko njibin-ɗaa. Debbo noon wonaa no ɓiɗɗo gorko nih, wayi ko no tan, mi innirii mo Mariyam” simoore Aali Imraan , kaawise : 46. Fodoore nde noon ina tiiɗnoo e ɓernde makko no feewi kanko Hannatu, caggal ɗuum, o yondikinii e ko Alla hokki mo koo, o inniri ɓiyiiko Mariyam caggal ɗumɗoon, ɓooyaani tan Umraan baaba mum Mariyam sankii, oon tuma Mariyam ina famɗi, omo woni e muuynam, caggal ɗuum Hannatu heddiima duuɓi ɗi keewaani kañum ne sankii.
Hol nehɗo Mariyam ?
Nehi Mariyam ko Jakariyaa jom galle mawnum walla miñum Hannatu, bandum debbo Yahyaa. E no Alla wiyiri “ko Jakariyaa nehi mo. Kala nde Jakariyaa ari e makko tawata ko omo woni nder mihraab jamaa, o tawa kadi won ko o jogii e ko Alla addani mo e nguura, o wiya, “ɗum kam ko woni aan Mariyam”, Mariyam jaaboo wiya “ɗum dee ko dokke Alla, Alla noon hokkata ko mo yiɗani ko aldaa e limoore” simoore Aali Imraan, kaawise : 37
Hono wahab bun Man mbahi wiyi “ina wayi no Mariyam ina ɗesi luunndaade ngonka sukaaɓe maɓɓe ndeen. Ngam ndeen e yonta maɓɓe, ɓiɗɗo debbo ko maa mawna nde fuɗɗoo toppitaade dewe Alla. Kono Mariyam jibina tan ari ina wonndi e diina timmuɗo ko aldaa e welsindaare, ngam ko ɓuri heewde e ñalɗi yontere, yimɓe njiyata ko omo ɗuufnii e nder jamaa, hay Jakariyaa e hoore mum e ɗum haawi ɗum.
Timmugol Mariyam debbo kellifaaɗo
Nde yahi haa Mariyam yettii kellifuya to bannge duuɓi, o yiyi ƴiƴam ruŋayru, nde yahi haa o laaɓi o ummii omo yiɗi ɓuuɓtaade, o yalti galle maɓɓe o fayi to sewnde ndiyam nde woɗɗaani ɗoon, o yettii tan, haa Jibiriil (JKM) ari e makko e mbaadi sagata gorko gooto e leñol Israayiilnaaɓe ina wiyee Takiyaa, oon ko ɓiɗɗo gorko lolluɗo e nder leñol Israayiilnaaɓe to bannge caayseyaagal e bonannde e geɗe cagaagu, e nder Ɓuraana tedduɗo oo. Ko nih wiyi “min neldii feewde e makko fittaandu amen ngam tinndinde mo e beltingol peewal 17, o wiyi mbiɗo moolii jom yurmeende e maaɗa nde laatotoɗa Takiyyaa 18, o wiyi miin ko mi nelaaɗo joome ngam hokkude ma ɓinngel ƴoƴngel 19, o wiyi hol no laatorontoo mi ɓinngel tawa hay neɗɗo memaani mi, kadi mi wonaa caga” simoore Mariyam, kaawise : 17, 18, 19, 20. Alla toowɗo o wiyi “ɗumɗoon, ɗo amen ɗoo ina newii ngam wonande yimɓe kaawisaaji e yurmeende ummoraade e amen laatiima ko ɗum yamiroore ñaawaande” simoore Mariyam, kaawise : 21. Caggal ɗuum, Mariyam joñtoyii e nokku kidiiɗo, waɗi noon ko o ƴettii reedu alaa e sago o joñoo, ko ɗum tagi Alla wiyde “min caawi e makko ɓiɗɗo, min njoñi mo e nokku kidiiɗo” 22 haa pewfewe ngari e makko feewde e fooɓre tamaroowi. Kanko Mariyam o wiyi haaniino mi maayii ko adii ɗumɗoo, haa mi laatoo birniiɗo jeejjitaaɗo23 , haa woodi ko noddi mo e les makko wiyi mo, hoto suno ko goonga won ko Alla waɗi les maa, ko ɗum ɓamtaare24, e ɗumɗoo peewɗum e maa ko fooɓre tamaroowi njanoowi e maa ina hecciɗi25.
No reedu nduu ardi
Nde Alla nuli Jibriil feewde e Mariyam ndee, o yettii kanko Jibril o foocci junngo makko, o nanngi ceɓal kamise Mariyam o wutti heen ndee, ngoon ɗoon wuttaango yettii kamise Mariyam, ɗum fayi e nder ɓernde Mariyam, caggal ɗuum, ɗum tellii fayi nder reedu Mariyam. Ko nih woni Mariyam saawi ɓiyum Iisaa (JKM) oo, e no Alla wiyiri e nder Ɓuraana tedduɗo oo, “ɗuum e ko min moƴƴini e njogoram makko min ngutti heen fittaandu amen, min mbaɗani mo kanko e ɓiyiiko kaawisaaji winndere” simoore Annabaaɓe, kaawise : 91
Annduɓe mbiyi : Alla toowɗo o tagii Aadama alaa yumma alaa baaba, o tagii Hawaa alaa yumma, o tagii denndaangal tagooje ina njogii yumma ina njogii baaba, caggal ɗuum, o yiɗi timminde haa wonaa Iisaa (JKM) haa ɗum timmi nay ngam ina jogii yumma kono alaa baaba.” Alla toowɗo o wiyi “yeru Iisaa to Alla ɗoo ko hono Aadama o tagi ɗum ummoraade e leydi, o wiyi ɗum yoo laato tan laati” simoore Aali Imraan, kaawise : 59
Wahab bun Man-mbahi wiyi : “caawegol Iisaa e nder reedu ko waktu gooto fawaade e no Ɓuraana tedduɗo oo wiyiri ɗum “o ƴettii mo, o joñii mo e nokku deeƴɗo haa arii e makko ŋatiwere feewde e fooɓre tamaroowi, o wiyi haanino mi maayii ko adii e ɗum ko laatii mi e mum haa mi wona jejjitaaɗo” simooreMariyam, kaawise : 22 ,23. Kono Ibnu Abbaas wiyi : “dummuna reedu Mariyam ngam ɓiyum IIsaa ko hono winndiyanke Sadi wiyi “lebbi jeetati, etee ina anndaa ɓiɗɗo mo lebbi jeetati wuurataa, kadi ko ɗum huunde hawraande.” Hono ganndo biyateeɗo Mujaahid wiyi “Mariyam saawii ɓiyum Iisaa (JKM) ko lebbi jeenay timmuɗi hono no rewɓe winndere fof ndee nih. Ina laatii Mariyam jibini Iisaa (JKM), ko nokku ina wiyee Baytillaham sara Bayti El makdis etee o jibini mo ko ñalnde altine ina hawri e nogaas e jeenay lewru Kayhak, ɗum ko innde lewru e lebbi koɓte en ganndaaɗi. Wonande Annasaar en, ina nganndi jamma mo o jibinaa kanko Iisaa, ina teskitaa ñalnde heen e keewgol jaangol.
Hono Wahab bun Man-mbahi wiyi : fooɓre lekki tamaroowi Mariyam yamiraa yo yah to mum kii, ko lekki njoorki ki jibintaa etee ki dañii duuɓi capanɗe jeeɗiɗi e ki darii ɗoon, ndeen tan Mariyam arii haa ɗoon o jibini ɗoon Iisaa, ko jamma wonnoo yimɓe pini subaka tan, haa njiyi tamaroowi kii ina wilti, ina hecciɗi, haa ɓooyi kadi ki waɗti jibinde tamrooje ñaameteeɗe, ɗumɗoon noon ko kaawise e teddungal Mariyam (JKM). Hono Sadi wiyi : nde Mariyam addi Iisaa e koreeji mum ndee, ɓe mbiyi mo e haala Alla tedduka kaa “eehey maa, minen de a addii e amen huunde dogateende, aan banndum debbo Haaruuna, etee laataaki baaba ina waɗa geɗe bonɗe” simoore Mariyam, aawise :27, 28
Winndiyanke Sadii wiyi “wiyeede Mariyam ko bandum debbo Haaruuna firtaani Mariyam (JKM), ko kañum e Haaruuna njiydi yumma e baaba, ɓe mbiyiri noon ko to bannge dewe Alla, ngam e ɗiin yontaaji yiyaa o nanndi dewgol Alla tan ko Annabi Haaruuna (JKM). Caggal ɗuum, ndeen Mariyam (JKM) nannoo haala koreeji mum ɗii o joofanii ɓe Iisaa ina woni tiggu gonɗo e nder tekke, yo ɓe kaaldu e mum.”
Ko nih Alla wiyiri ɗum e Ɓuraana “ɓe mbiyi hol no min kaaldirta e boobo gonɗo e nder tekke” simoore Mariyam, kaawise : 29. Alla toowɗo o haalni Annabi Iisaa ina woni e nder tekke mum, Iisaa wiyi “miin ko mi maccuɗo Alla dokkaaɗo deftere, o waɗi mi ko nelaaɗo, o waɗi e am barke kala ɗo ngon-mi, o wasiyii mi yo mi juul, yo mi tottu asakal ɗoon ɗo mbaɗa wuuri e ɗiggande jinnaaɗo am, o waɗaani mi canndolinɗo” simoore Mariyam, kaawise : 30, 32. ƴeewee no ɗum wayi haawnaade ! Konngol gadanol ko wiyde miin ko mi maccuɗo Alla toowɗo oo, ɗum noon ko Alla lonngini mo yo o haal ko o haali koo, ngam ina anndi ko ɓe jogorɓe wiyde ko o ɓiyi Alla haa ndeen fenaande laatonoo ɓe.
Hono Ibnu Abbaas (JKM) wiyi : “Iisaa (JKM) haali tan ko geɗe nay : ɗeen ngoni ɗeeɗoo : o teeŋtinii ceedtogol ceekegol wutayel Annabi yuusuf, jom gaabi e jeyli en, «ceedtogol joroyji Arraahib, ngam ko oon adii seedtanaade nelaaɗo Alla Mohammed (JKM), ko neɗɗo mawɗo jogori wonde, ndeen tawa nelaaɗo Alla Mohammed ina ɗannodinoo e baaba mum Abaa Ɗaalib to leydi Saam, ko seedtonaade yummakko Mariyam laaɓal mum to bannge kulol Alla ceniiɗo toowɗo oo, e kanko Iisaa, ko o Annabi laaɓɗo cer, ɗumɗoo fof ko nde o woni e tekke ndee o haali ɗum.
Wiyaama waɗii dumunna gooto, goomu yimɓe tato walla nayo Annasaar en meeɗii naamndaade Aliw ɓiyi Abaa Daalib (JKM), ɓe mbiyi mo “minen dee, Annabi amen haalii gila ina woni e nder tekke, onon ne mbele Annabi mon won ko meeɗi haalde gila nde woni e tekke nde ?” Aliw (JKM) jaabii ɓe naamndal ngal o wiyi ɓe “Iisaa nde ari ndee ina sokli haalde ngam laɓɓinde yummum, waɗi noon ko baaba mum yiyaaka, Nelaaɗo Alla Mohammed mo jam e kisal ngoni e mum, nde jibinaa ndee alaa ko ŋakkiraa so wonaa baaba mum maayii gila suwaa jibineede, kono jinnaaɗo mum gorko ina anndaa, ndeke oon kañum soklaani haalde.
Hono Wahab bun Man-mbahi wiyi : nde IIsaa mo jam e kisal ngoni e mum, mawni haa fuɗɗii hellifeede, alaa ko woni e hakkille mum so wonaa ɗanle e nder leyɗeele koɗdiiɗe leydi maɓɓe ndii, ngam waajaade yimɓe yo ndew Alla toowɗo oo, o alaa galle mo o jeyani hoore makko, o alaa debbo etee o yahata ko e taamaaki, firti, ko o alaa ko waɗɗetee. So ɗum ɓennii laaatiima ɓoorneteeri makko ko wutayel leppi leeɓi ko ɗum o fawi e dow ɓalndu makko, o wuuri ko e motto yumma makko ngam yumma oo ko mottatnooɗo leeɓi.
Alla toowɗo oo lonngini Iisaa (JKM) o wiyi ɗum : “eehey ma Iisaa, so tawii a resaani, ma mi resne hawaariyankooɓe ujunere to wattannde maa, etee maa tawtore dewgal maa ngal fotde ujunere haadi, aan ko a jaafiiɗo debbo e Aduna ngam añde lor.
Hono biyeteeɗo El waakidu wiyi nde Iisaa ɗannii gadanol ndee, o ɗannodii ko e yummakko, ɓe njahi to nokku ina wiyee Rubwata e nder leydi Saam, nde ɓe njettii ɓe njippoyii ko wuro ina wiyee Naasiriya, ngoon wuro noon Annasaar en ina paarnortonoo ɗum no feewi, ko ɗum tagi Alla toowɗo oo wiyi “min njippinii ɓe to Rubuwati joom en piɓle e cewle” simoore gooŋɗinɓe, kaawise :50. E nder defte celluɗe lislaam ɗee, ina anndaa ɓe mbiyi Rubuwati woni ko e nder Damas wuro ngoo etee ko nokku ganndaaɗo haa jooni, les ngoonɗoon wuro ina waɗi caaɗngol keewngol leɗɗe kecce.
Hono Waakid wiyi “nde yahi haa laamɗo Yahuuda en biyeteeɗo Hordewse yiɗi warde Annabi Iisaa (JKM) e nder mbunndi mbunndi kaawisaaji mum, ina hawri kadi ko ɓuri heewde e yimɓe leydi ngoongɗini kanko Annabi Iisaa (JKM). Yummakka Mariyam ƴetti mo ɗoon ummoraade e Baytil Makdis e ɓe ngonndi e gorko gooto ina wiyee Yuusuf Najjaari, oon noon ko gooto e yimɓe Israyiilnaaɓe eɓe tiindii to leydi Misra eɓe njaha haa ɓe mbirtii wuro ina wiye Ayni Samsi, ɗum firti e Pulaar, ko yitere naange e ngo woni e sara laawol, ɓe tawi ɗoon woyndu ɓe njooɗii ɗoon e ɓe pooftoo, hawri comci Annabi Iisaa tunwiyi, eɓe nder bannge ɓunndu nduu, ɓe itti ndiyam, Mariyam (JKM) ƴettii e ndiyam ɗam, wuppi comci Iisaa. Ɓunndu nduu ko ɓunndu famɗunoondu ndiyam haa ɓe njiyi ndiyam ina fuccitoo baŋ yoo baŋ, e saraaji nduunɗoon ɓunndu, caggal ɗuum, ɗoon waɗti fuɗde. Ngam lekki ngooti ina wiyee Balsim, kiin lekki ina safriree uube, kiin lekki kadi alaano e nder Misra so wonaa ɗoon. Ko ɗum tagi Annasaaren ina teddini kiin lekki .
El Waaqidu wiyi “gila Iisaa jibinaa haa mawni enɗi Mariyam ina mbaɗi kosam”, ɗum ne kadi ko kaawisaaji mawɗi sanne. O wiyi : ko nde IIsaa e yummum naati leydi Misra, ko ndeen kosam enɗi Mariyam (JKM) dartii. Kanko Waaqid o wiyi “ndeen Iisaa yiilii e nder Misra no fotirnoo, o ari haa o yettii nokku ina wiyee Asmoon, o tawi ɗoon puccu mahraangu kire ina darnaa, nguun puccu kadi ina waɗi kaawisaaji ngam kala tumaraŋke naatɗo nokku ngoo, puccu nguu hijat haa mo woni kala nana daande maggu, yimɓe ngannda won tumaranke naati nokku oo. Nde Iisaa (JKM) naati nokku oo tan, puccu nguu yani, ngu heli ñalnde heen.
Ine jokki
Jibril Muusaa Joob


text:
Koddiwaar: fiyannde waɗii e daaka konu, tato maayii, ɗiɗo barmii
Saakitaama ñannde :
Hawannde daaka Anonkuwa Kute wonka Añama sera Abijan, wonii sabu maayugol yimɓe murtuɓe. Ɗum ko e nder jema Talaata no weetude Alarba waɗi ka dowri Kodiwaaru . Ko non holliri halfinaaɓe kisal leydi ndin . Jantoore Ummu BAH
Ndee hawannde ko e daaka ɗiɗaɓa konunkooɓe Koddiwaar waɗi. Ɗum wonii sabu maayugol yimɓe jogiiɓe kaɓirɗe tato. Gooto e maɓɓe barmi. E hella konunkooɓe, ko gooto barmi. Ko ɗum holliti halfinaaɓe kisal Koddiwaar. Ɓe ɓeydi e ɗum wonnde, ko e otowal 4x4 ɓalewal e taksiiji, juriiɓe daaka kaa ari.
Fewndo ka men woni e humputude ɗoo, ɓutu artii e ndee nokkure.
Gila ɓalɗe, konunkooɓe Koddiwaar no ɓeydi heblanaade waɗtude yiila fii kisal e nder leydi ndin. Ɗum ko battane kumpital ngal ngal humpitooɓe leydi ndin holli wonnde, hiɓe tijji ka fiyande juhunde waɗa.
Ndee daakorde konunkooɓe juraande, ko e mayre immii konunkooɓe Koddiwaar yahayɓe ballal Mali.
Ñannde 19 lewru 3ɓuru, cappanɗe kuliyankooɓe, jogiiɓe kaɓirɗe heewuɗe hawno jonnde konunkoore wonnde Kalofo. Ɓe waawude faddaade e yiltude juriiɓe ɓen, caggal hawre mawnde hakkunde maɓɓe. E nder nden hawannde, kononkooɓe ɗiɗo maayno, nayo gaañaa. Kiliyankooɓe tato waraa, nayo e maɓɓe nanngaa. Bi’ol Hooreeɓe konu.


text:
Luumo defte rewɓe ngo ndakaaru (Salon du livre Feminin de Dakar) taggii wejo mum hanki, caggal balɗe tati, ñalnde 5,6, e 7 Duujal, to Hotel
-
Yana Ummoo he Magooji Pulaar: Hol to Ardo e Dieyla Tiindii
Ardo e Dieyla ko gooto e magooji Pulaar mo jaltugol mum addi welkeende mawnde he nder yeeɓiyankooɓe Fulɓe. Nde tawnoo yimɓe ɓee ene njoortinoo he mago ngoo wonde mago yuɓɓungoRead more »
-
Luumo defte Rewɓe mo Ndakaaru: Jinnda Dem nootiima e Innde Maatam e Rewɓe Fulɓe Winndere.
Luumo defte rewɓe ngo ndakaaru (Salon du livre Feminin de Dakar) taggii wejo mum hanki, caggal balɗe tati, ñalnde 5,6, e 7 Duujal, to Hotel de Ville mo Ndakaaru. FayndareRead more »
-
Hiisiwal-Mathematique- he Pulaar, jaltugol deftere hesere nde Dr Muhammudu F. Sih
Caggal defte makko Binndanɗe Hiisankooje (2016) e Gannde Hiisiwe (2019) Dr Muhammadu Faalil Sih yaltinii deftere mum tatiɓere he Hiisiwal (mathématiques). Ñoggannde Silo Hiisiwo, ko noon woni tiitoonde deftere ndee,Read more »
-
Fulɓe Senegaal keɓii Tele mum en gadano. Jooni noon hol to Faya?
Ko ñalnde Talaata 12/04/2022 Abdulay Ali Malal Jallo, gardiiɗo Radio Tele Fulɓe naati ñiiɓirde CNRA yuɓɓo laamuyankeewu halfinaango rokkirde siññaaluuji Tele e reende kuule mum en he nder Senegaal. OmoRead more »
-
Muritani: 28 Jolal ko ñalawma Sunaare
Muritani, ƴiiƴameeje ɓaleeɓe ene njokki rufeede ko aldaa e curo walla kajo, aduna ene ndaara alaa kaaloowo. Wonaa leyɗeele walla dente Afriknaaje, wonaa dente winndereyankooje walla ni leyɗeele piytortooɗe becceRead more »
-
Baaba Maal: Fatmata. O video clip ciftinoowo en ko woni ngootagu Pinal Afrik
Fatmata ko jimol Baaba Maal jaltungol ko ene wona hitaande jooni kono ngol haastetaake. So tawii ko haaldude sibu Allah nii jimɗi Baaba Maal alaa heen kaasteteengol. Kono he nderRead more »
-
Janngingol Pulaar-Fulfulde e daranaade Finaatawa Fulɓe he nder Burkina Faso, ko ɗuum Waalde sukaaɓe janngooɓe to Duɗal Jaaɓihaaɗtirde Joseph Kizerbo miili waɗude.
Waalde (fedde) Sukaaɓe Daraniiɓe mawninde Finaatawaa he nder Burkina yuɓɓinii he nder lewru Silto (septembre) 2021, kampaañ ngam janngingol sukaaɓe pulaar/Fulfulde. Oon kampaañ duumiima fotde jonte ɗiɗi (jeeɗɗiiji ɗiɗi) kadiRead more »
-
Mbayliigu pinal e ƴellitaare ganndal: Jubbannde he Daartol Encyclopédie.
Ko ñalnde 01/07/1751, tumbbitere adannde Encyclopedie mo Diderot e d’Alembert yalti. Ɗuum noon woniino fuɗɗoode fayde he yolnde ƴellitaare ganndal nde hono mum meeɗaani yiyeede he nder Farayse e OropRead more »
-
Baaba Maal Ene Bismaa e Fijirde -Concert-Black Panther Ñalnde Hoorebiir 11/09/2021
Ñalnde Hoorebiir 11/09/2021, Black Panther mo Marvel studio ene waɗa fijirde (concert) tawa fijata ɗum ko orchestre Los Angeles Philharmonic, he ɗowgol Thomas Wilkins, wonndude e Baaba Maal mo ngannduɗaaRead more »
-
Toronto, Kanada: Maayo defte lomtiima diiraali werlaaji e ñiddeende mum en he dow kallu
Diɗɗal gootal ŋeeñalyankooɓe (artists) mbaylii kallu he nder Toronto, mbaɗi ɗum maayo ñilkoowo defte ngam haɓaade ñiddeende e yah-ngartaa werlaaji. Ngooɗoo wejo, ngo tiitoonde mum wonnoo “Hakkunde coñce e Yah-ngartaa”Read more »


text:
Eɓɓoore luummo ngeyngu hawtaangu leyɗe Afrik, « Zone de Libre Echange Continental Africaine (ZLECAF) »
Saakitaama ñannde :
E nder yewtere Faggude e Ɓamtaare Afrik, kaaleten ko ko fewti e eɓɓoore luummo ngeyngu hawtaangu e nder leyɗeele Afrik, no wi’ee « Zone de Libre Echange Continental Africaine (ZLECAF) ».Ɗum ɗoo ko luumo walla jeere, renndinnde leyɗe Afrik, ngam yaha-arta ngeyngu waawa weeɓude.Holko ZLECA firti ? Ko woni nafoore ndee jeere e nder Afrik ? Ko ɗum waawi addande faggundu leyɗeele ?Ngam jaabaade ɗee naamne, koɗo men ko Demmba Muusa Dembele, faggunduyankejoo, winndiyankejoo.En njewtidan kadi e Dr Hamidu BARI, Hertoɗo ngeyngu jokkondiral leyɗeele,ko o jannginoowo e duɗe mawɗe Gine. E nder hewtere ndee en ngartan e yoga miijooji hiɗiyankooɓe taskaram Faggudu e Ɓamtaare Afrik.
Heɗee kaa taskaram e alkamissare kala e 8:50 (GMT)
Himo heɗitee aljuma e 17:50 (GMT) Yonta Kuuɓal.
Hiɗon waawi tawtoreede e jeewte ɗen ka tonngoode amen WhatsApp: 00221766441282.
Hiɗon waawi yiitude taskaramji ɗin fow ka kelle amen Facebook e Twitter: RFI FULFULDE


text:
Fedde Leelawal Pinal e gardagol Usmaan Abdullaay Bah lollirɗo Mboondi Kummba e hooreeɓe mum teddungal Sammba Baabayel Njaay e Jah Abuu Haamiidu, yuɓɓinii jammaaji ɗiɗi Pinal pattamlami, ñalnde 8 e ñalnde 9 lewru jolal hitaande 2014 to Dingiral Cehilaagal. Fedde ndee addi ko Kecco-joom-Karwaas walla Kecco Yeenee-yooɓee lollirɗo Abuu Jubaa Deh e diɗɗal mum. Rokkaa teddungal udditde jamma gadano oo ko Abdarahmaani Njaatigi Joop to Oolo-oolooga, gollotooɗo to Boowal-laaɗe diwooje Nuwaasot.
Faandaare fedde ndee ko siftinde Nuwaasotnaaɓe wonde geɗe men ganni potaani welsindeede haa teeŋti e nder teeruuji bayɗi no Nuwaasot, Nuwaadibu, Suwoyraat, Rooso, Kayhayɗi, ekn sabu ko ɗoon nguurndameeje yimɓe ɓee ɓuri dooltinde hannde. Kala ko neɗɗo jeyi, yo waɗtu heen hakkille mum waasa yeeboraade ɗum geɗe janane. Lowe ko peccaaɗe, ena haani gooto fof rema lowre mum tawo woto sooyreede.
Ko ɗuum jeyi sabaabu nde nde cosaa ñalnde aljumaa 22 lewru juko 2014, alaa ko ari e hakkille mayre so wonaa eeraade Abuu Juubaa Deh e noddude Abdarahmaani Njaatigi Joop ngona sukkiti-bawɗi golle mayre to bannge pinal.
So Geno newnii ne maa nde yuɓɓin kiirɗeeli bayɗi nii e nder gure mawɗe leydi ndii ɗo ɓiɓɓe Fulɓe ngoni ngam daɗndude ko heddanii Fulɓe e pinal ngal e rokkitde naalankooɓe Leñol ngol ko ɗawanoo e ooɗoo dumunna cakkitiiɗo.
Kiirɗeeli ɗii mbaɗii faayiida sanne sabu pottital bayrunongal waɗde waɗii e ɗiiɗoo e jammaaji to Dingiral Cehilaagal. Yimɓe mawɓe ngarii heen, gila e nulaaɓe Meeri Sebka, naalankooɓe mawɓe e haaliyankooɓe dowluɓe. Teskaama kadi garal gorko teddinɗo naalankooɓe ɓaleeɓe, balloowo ɗumen balle teskinɗe ena wiyee Mohammed Lemiin mo America Legend.
Gelongal Fuuta lollirɗo, Njaay Saydu Aamadu


text:
Alhaali jannde yimɓe jukkuɓe e nder yoga e leyɗe Afrik
Saakitaama ñannde :
Heɗiyankooɓe RFI Fulfulde on hiwraama, on wi’aama bisimilla. Ko tooli mon ka taskaram Laawol Ganndal e Needi. En yewtay hannde fii jannde yimɓe jukkuɓe no fewndori e nder ɗee leyɗe Afrik.E yewtiday fii mum enen e Usmaan BALDE ƴettoowo konngol e innde fedde daraniinde hakkeeji yimɓe jukkuɓe e nder Gine.Fahin en yewtiday fii ndee toɓɓere enen e Huseeni Ahamadu ko toppitiɗo tefoore jannde fayɓe Kamerun Issa SI, ko jukkuɗo gaynuɗo jannde mum, Gine, o sifanto en ko honno o janngiri.So ɗum gasii e artay e miijo Alaye Seeku Dikko jannginoowo jeyaaɗo Mali e Aamadu Julde BARI jannginoowo jeyaaɗo e Gine.Ka waynodiral men, em tolnay koɗo men on, Aamadu Haaruna jannginoowo ka duɗe hakkundeeje Moritani.
iɗon waawi accude nulal, maa okkude miijo mon ka tonngoode amen WhastApp : 00221766441278.
Porogaraamuuji walla njuɓɓundiiji amen ɗin fow/fof hino tawee ka Twitter e ka hello amen Facebook :
RFI FULFULDE. Laawol Ganndal e Needi no heɗee aljumaare kala 8:50 (GMT), heɗitee altine 17:50 (GMT).


text:
Winnditaade daartol Senegaal ngam
rimɗitin’de hakkillaaji ɓiyɓe leydi ndii, ko ɗuum woni fayndaare
goomu daartiyankeeɓe wittooɓe umminɓe eɓɓaande ngam winnditaade
daartol Senegaal kuuɓnungol ngol ene tijja maa won noogaas e joy(25)
tummbitere .
Jokku Taro
Like this:
Like Loading...
Natal Seyku Usmaan Dan Fodiyo (1)
Sayku Usmaan Ɓiy Foodiyo ko gooto e mujaddid en ɓurɓe teskeede e nder daartol Islaam haa ɓuri teeŋtude noon e nder ɓaleeri Afrik. Dan fodio (firti ko ɓiy Foodiyo e hawsankoore) hono no o ɓuri lollirde, ko Pullo jeyaaɗo to leydi Hawsa. Ceerno Maamuudu Jah mo Pete (Fuuta Tooro) ene wiya ko o Demdemo (yettoode makko ko Dem) kadi iwdi makko ko Jamaa-Alwaali, diiwan Tooro e nder leydi Fuuta Tooro.
Jokku Taro
Like this:
Like Loading...
Ceerno Sileymaani Baal Fondateur de l’Almaamiya (1776-1890) ko deftere hesere nde Press Universitaire de Dakar (PUD) yaltini ko ɓooyaani. Wallifii deftere nde ko wiɗtiyanke biyeteeɗo Mamadou Youry Sall. Fayndaare deftere nde ko anndinnde yonta keso o, binndi oo gorko joom daartol puɗɗunooɗo waylowaylo e nder Fuuta Tooro haa woni sabaabu jibineede laamu almameeɓe, fawinoongu e dow ñaawooje dinee, nunɗal e potal.
Jokku Taro
Like this:
Like Loading...
Yero Dooro Jallo (1947-2006) ko kanum woni ballifiiɗe deftere Pulaar lollunde, nde tiitoonde mum woni : “Ndikkiri Joom Moolo”. Ene wiyee ko kayre woni deftere fento (fiction) adiinde winndeede e ɗemngal pulaar.
Jokku Taro
Like this:
Like Loading...


text:
Geno tagi yimɓe fecci ɗum en e leñi (leƴƴi) ngam ɓe mbaawa anndondirde e gollondirde. O rokki kala leñol ɗemngal keeringal, yimɓe maggol hina nanondira e maggal, kala muuyaaɗe e paanditaaɗe mum en. Ko ɗuum waɗi alaa fof ko wiyatee leñol so wonaa ɗemngal e pinal. Ɗemngal noon ko kañum woni saawdu mooftundu pinal. Kala jiiduɓe ɗemngal, njiidi pinal. waɗde kala jiiduɓe ɗemngal, njiidi leñol. Ngam ɗuum, leñol hina ɓamtoo e ɓamtagol ɗemngal maggol, hingol maayira kadi e maayde ɗemngal maggol. Waɗi noon, joomiraawo waɗi cuuɗiindi leñol fof ko e ɗemngal maggol. Ko ndiin cuuɗiindi woni wonki leñol ngol. Kadi, ko kanngal ɗemngal ngal woni fiɓnde jokkondirnde ɓiɓɓe leñol ngol fof. Ɗuum waɗi, ko njiyeten leƴƴi mawɗi ɗii hina ngadondira (mbadda adaa), hina njiirondira ngam saaktude e yaajnude ɗemɗe majji nder winndere ndee.
Ɓe ngudditana yiɗɓe janngude dame jaŋde, ɓe cemmbina, ɓe cuusna, ɓe mballa yiɗɓe janngude ɗemɗe maɓɓe ɗee, ɓe ndokka ɗum en jawdi, ɓe newnana ɗum en denndaangal laabi nguura. Mbele ɓeen mbaawa jeyeede e wallooɓe ɓamtude ɗemɗe maɓɓe ɗee e nder winndere ndee. Kala nde ɗemngal saaktii yaaji, leñol maggal ne ɓeydoo yaajde e saaktaade, mawna ɓamtoo ; kadi, kala nde ɗemngal maayi, joom en ɗemngal ngal koya, natta teddude e gite yimɓe woɗɓe, ɗuum woni so ɓooyii ɓiɓɓe leñol ngool naatta e leƴƴi goɗɗi, caaya nder majji, njejjitee, keddoo tan e jukunde daarti…
Ko ɗuum waɗi, kala paarnortooɗo huutoraade ɗemngal jananal e haala e binndol, ko ngal waawi wonde fof noon, a yiyii neɗɗo tinɗo ustaare, baroowo leñol mum, sabu ko o ustoowo ngol, o wonaa ɓeydoowo ngol. Alaa ko ɓuri haaɓnaade e mettude e hersinaade, yiyde yimɓe wiyooɓe ko leñol ngollantoo, tawa kuutortaako ɗemngal maggol hakkunde mum en, wonaa haala wonaa binndol, wonaa jeeyngal ! Ko ɗuum tigi woni “yahi awnoyde arti hina towaa”. Hay sinno kay ko en renndaaɓe, heɗen njiɗi yo hoɗdiiɓe men e hoɗɓe men paamu ko njahaten e dow mum, ɗuum fotaani haɗde men winndude ɗemngal men, pawen heen kala ɗemngal goɗngal mbaaw-ɗen, walla gittanoowal en kumpa hakkunde men e woɗɓe ɓee, so wonaa ɗuum tan en ɗawat yimɓe men heewɓe, ɓe nanataa ɗemɗe janane ɓee, kadi hay sinno heɓe nana ɗe nih, ma a tawu ko ɗemngal maɓɓe ngal ɓe ɓurata nande, etee ko ɗuum foti wonde tan nih.
Hay gooto waawaa yeddude ɗemngal Arab ngal, laamu Muritani koko waɗti ngal joñirgel ɓaleeɓe ɓe ngonaa safalɓe ɓee. Kono miin, ko ɗemngal Farayse ngal ɓuri hulɓinaade mi e ngal Arab ngal. Waɗi noon alaa fof to tawataa ɓaleeɓe ɗiɗo jiiduɓe ɗemngal, jannguɓe Arab hina kaalda Arab hakkunde mum en, kono, so on teskiima yimɓe men ɗiɗo jannguɓe faraysiire mbaawaa yeewtude hakkunde mum en tawa faraysiire naataani heen, heen sahaaji nih – ko ɓuri heewde koo - ko ɗemngal maɓɓe muynangal ngal waɗtata jilleede heen seeɗa. Mi teskiima ɗumɗoo e Muritani e baŋngeeji goɗɗi fof, e yeru tan nde ñalaande Nagge yuɓɓintee ɗoo ndee, so neɗɗo arii to goomu ɗowgu golle nguu wonnoo ɗoo, mo nanataa ɗemngal Farayse ko seeɗa faamata e ko ɓe ngoni e dow mum koo, ɗuum addi haa yimɓe heewɓe arnooɓe wallitde e njuɓɓudi ndeestii, yantude e geɗe goɗɗe.
Njiɗ-mi wiyde tan, hay sinno ɗemngal Arab ngal hina ñoƴƴiraa men, joñiraa men neh, ɓuri sikkeede hina jogori warde ɗemngal men walla ɗemɗe men (ngonka ɗemɗe ɗee hina seerti seeɗa), ko ngal Farayse ngal, waɗi noon ngaal ko nder iwri, wonaa boowal no ngala nih. Waɗde, ko ngaal ɓuri hulɓinaade. Ɓeydi ɗum hulɓinaade fof noon, ɗum iwri ko to baŋnge potnooɗo ɓurde tiiɗde oo, woni bannge jannguɓe, annduɓe too. Kadi, nde wonnoo ko nder maɓɓe woni, heewɓe e maɓɓe tinaani ɗuum tawo. Tiiɗno-ɗee tesko-ɗee ko kaal-mi koo, waasataa wooda ko teski-ɗon heen onon neh. Leñol noon so yeebiima ɗemngal mum, tan ngol yeebiima hoore maggol, sabu ko ɗemngal woni wonki leñol.
Abdullaay Yerel Soh,
laayisoh@yahoo.com


text:
Mali: Ɓeydagol coggu nguuree walla ñaamri ka nder luumo Bamako
Saakitaama ñannde :
Faggotooɓe walla soodooɓe hollii mettu-ɓernde maɓɓe e battane ɓeydagol duncitoraaɗi arani nguuree e nder Bamako e seraari mum. Bireediwal (mburuwal) yeeyetenoongal FCFA 250 wontii 300. Liitir nebbam FCFA 1000. Kiloo teewu yeeyetenooɗo FCFA 2400 no yeeyeede FCFA 2500. E yeeso ndii ɓeydaare fantundi, neene-ɓeynguure'en torike laamu ngun yo ƴettu pehe fii ɗuytugol coggeeli ɗii ñaameteeji. Jantoore Jeynaba SOW, nultondiraaɗo RFI Fulfulde Bamako.


text:
E winndannde ɓennunde ndee, en ngardiino e daartol men haa ɗo kaalaten Bakkar wul Suwoyd Ahmed, mo ciforino-ɗen Maamaari Tagante, ganndo mawɗo golwole e hare fetel. Nde o ummanii jihaadi e wondude e Ahmeddu mo Barakna, ɓiyum Usmaan, e Wulaad Ahmed en, Kunta en e Sharaatiit en … En puɗɗinooma haalde haala Koppolaani. Eɗen njokka.
Koppolaani ɓurii yenaneede wonde mo yiɗi heɓde Muritani, fandina ɗum alaa e sago heɓta gese tamarooje Tagante e Adraar waɗta ɗum en e njiimaandi mum, ngaa sabu ko e majje ngenndiyankooɓe ɓee cuuɗotoo, ko kañje ngoni paabi maɓɓe.
Barakna en ngummortoo kam en ko worgo Tagante, ruggooji mum en njana e « mooliiɓe laamu tuubakiri ».
Emiir Iddawaysh e ɓiɗɓe mum nuli Maa el Ayniin yo wallit ɓe e hare hakkunde maɓɓe e koloñaal en. Sheek Siidiyya kañum waɗti wiyde : « rewi Alla, waɗata ko weli Alla tan ko jaɓɗo kalifaandi tuubakooɓe ».
Maa el Ayniin ina yiɗi haɓde no doole mum potirnoo e koloñaal en e ɓaaraade e Tagante, sibu mo ɓaarii e Tagante maa dañ no jaawiri rewo e worgo kala. O welditini Regeybaat en e wulaad Gaylaan en. O waɗi Seek Hasan nulaaɗo makko timmuɗo feewde e Iddawaysh en, yo tin maa petelaaji ngummoro ɗum en Maruk.
Koppolaani ne jooɗaaki : ñalnde 29 desammbar, o noddi mawɓe Barakna en wuuraninoo ɓe mo to Regba yiɗde yiɗde lomtinde Ahmeddu, Emiir Barakna. Miijooji maɓɓe kawri e Siidi Eli. Hakkunde makko e (kanko koppolaani) e Seek Siidiyya tiiɗti, ɓe nanondiri oon maa ummo Tararsa faya Adaraar, kanko o rewoya Tagante.
Koppolaani e wondiiɓe mum ngummiima ndaaŋanii Tagante. Ɓe ɗaɓɓiri tirbiiji ɗii fof yo cujjan ɓe, njaɓa kalifaandi maɓɓe. Ñalnde 16 saawiyee ɓe ciiñti Giimi. Ngenndiyankooɓe ɓee paddoyii ɓe to Fum el Bath ; Koppolaani tini ɗum taartoyii, rewi Rey, yani e paabi Barakna, ɓeen piyi mo baral, kono mbarmin mo tan. Ɓe kaɓi hare muusnde to el Beder. Koppolaani wallitorii parbagaan no feewi. Alaa fof ko o waɗaani mbele omo hoomta Kunta en, haɓdiiɓe Idawaysh ko ɓooyi : gila nde ɓeen ndiiwi ɓe Tagante, nduppi wuro maɓɓe (1885). Iddawayesh en tini ɗum kirɓii nulaaɓe makko. O waɗdi e Fereer San (Frère Jean), añɓe Bakkaar battamboniiɓe, Muhammed wul Jaher mo Ehel Siidi Mahmuud kam e El Beshiir mo Mesuuma. O waggini ɓe yo ɓe mbelno walla ɓe mbaasa bonnande Ehel Siidi Mahmuud en, Tajakaant en, Mesuuma en, Iddawaali en, ngaa sabu e miijo makko ɓeen ina mbaawi bonondirde e Idawayesh en. Koppolaani enndi hoomtude Sharaatiit en nde o wiyata wonde Abbakaak en ko jartodinɓe. Mi siftina on wonde Iddawayesh en ko pecce ɗiɗi : Abbakaak en (woni baaɗi) e Sharaatiit en (woni powbi). O resndi yo wuftinan mo ndee feere bonnde ko mawɗo Ehel Siidi Mahmuud en biyeteeɗo Siidi el Muttaar, banndum Muttaar wul Ahmed, mawɗo Sharaatiit en.
Hare moolanaande moolee hakkunde maɓɓe waɗi ko weetndoogo 1 abriil 1905 to Bun Gaadum. Ko ɗoo Bakkaar wul Suwoyd Ahmed heddii. O maayi o hoyaani, o maayi ko maayde yooɗnde omo fella haa kure makko ngasi, o hulaani, o dogaani. Jaambaraagal e cuusal ngenndiyankooɓe haɗaani koloñaal en foolde, nde wonde ɓe mbettu, tee hare ndee ko hare kuccondiral wonaa hare jawre (guerre de mouvement), walla hare geriyaa.
- Maayde Koppolaani
Ko wari haako fof maayda heen : barɗo Maamaari Tagante daɗataa, danndataa. Jamma 12 mee, jomndel ngenndiyankooɓe, e gardagol Siidi Segiir wul Mullaay Seyn sori e nder kaŋ Tiisiksa tawi santinel ina toppitii jaɓɓaade jamfante mawɗo biyeteeɗo Siidi wul Seyn, gaddantunooɗo Koppolaani ɓirdugal kosam. Ɓe mbiyi Allaahu Akbar ! Piyanɗe eggi, conndi duki, dukti, Koppolaani nanaa ina hawsa ina wiya « Jallo heɓnu am wolweere am», kono tawi ɓe ngidiima Alla e balɗe makko.
Tuubakooɓe ina njenanaa ko Maa el Ayniin fewji ndee feere. Baŋ-yoo-baŋ yimɓe ina ngara e Emiir Tagante e Wulaad Buu Sbaa en yiɗde waɗdude e mum en tamannde wootere mbele ina kaɓtoo koloñaal en : wolde ummanaama.
Ñalnde 3 suwee 1905 won e firigaaji ngullitiima e tuubakooɓe njanaama. Ñalnde 5 suwee, wecco wulaad Ngaylaan en e gardagol Muhammed wul Feddaar kam e Siidi Ahmed wul Mogeyya pelli tuubakooɓe, ndañi e mum en geɗal no moƴƴi. Oon jemma Ñemlaan yanaa, yantaa, ñaayaa, ñaaytaa, haa tuubakooɓe e watulaaɓe mum en cimmitii. Ñalnde 17 suwee, Tiisiksa fellaa, kulol naati koloñaal en e watulaaɓe mum en haa caaliti.
- Seek Maa el Ayniin, ngenndiyanke mawɗo e taariik Afrik
En cifinooma Maa el Ayniin, en njiyiino hol iwdi makko. Jooni eɗen etoo jangtaade golle makko maantinɗe, golle joopiiɗe ndimaagu Magreb. E sahaa makko, ngenndiyankooɓe Muritani kala kanko woni dowrowo. So koloñaal en ina cifoo ngenndiyankooɓe Afrik ɓurɓe tampinde ɗum en, calii kala maslahaa hakkunde maɓɓe, Maa el Ayniin na jeyaa e ɓe ɓe ngardinta.
Ko adii fof, o noddu juulɓe, o wiyi ɗum en yo murtu, caloo, piɗa, piɗɗoo kalifaandi. O nanondiri e Emiir Adraar, aɓe pellida koloñaal. Seek Hasana neldani mo ɓataake to Seek Sidiyya, omo hollita oon nimsa yawtanaani ɗum, haa jooni ina waawi yantude e laawol kisal, danndowol ndimaagu Muritani. E nder lewru saawiyee 1906, o nuldi ɓataake bayɗo noon e Muhamed el Moktaar mawɗo Kunta en to Hod e Tagante. O holli ɓe omo teddini dental ɓiɗɓe safalɓe, yo njejjit luure hakkunde mum en, ngonta tamannde wootere mbele ina ndannda, kisa ngam haɓtaade no fotirta nii yiɗɓe yoolde ndimaagu maɓɓe kamɓe kala. Ɓiɗɓe Muhamed Faadel kala, kanko woni sappo e ɗiɗaɓo, o mawni ko Hod, o ummii toon ko hitaande 1870, caggal nde baaba makko maayi. O weeri Shingiti, o ɓeydi ganndal makko, caggal ɗuum, e hitaande 1873 o ɓenni to Sagiyet el Hamra. O siiñti Smara e hitaande 1899. Jotondiral makko e Maa Seyn alaa luural.
Alaa tampere nde o tampinaani koloñaal Espaañ en to Waad Deheb (worgo Saharaa). Omo yilloo sahaa e sahaa fof laamɗo Maruk ɗo Marakesh ɗoo, o yiyndira ɗoon e laamɗo Mullaay Hasan (1890) e laamɗo Abdel Ajiiju. Ko ɗum addannoo Sagiyet el Hamra wontude diiwaan keewɗo faayiida, to bannge politik e faggudu.
Maa el Ayniin seeraani e wallitde haɓdiiɓe tuubakiri petelaaji. Hankadi laaɓii wonde kafeeje Muritani e Maruk na naatnaattondiri no feewi, haa wooroo. E dow banngagol Maa el Ayniin, tirbiiji Adraar njaɓi gardagol Mullaay Idriis. Mullaay darni konu ngu 500 soldaat. Ko ɓuri heewde e maɓɓe ko Awlaad Buu Sbaa en e Idawayesh en e Mesdiif en. Wolde ummiima !
Idawayesh en wondunooɓe e Lietnaa Andrieux kaalani Mullaay Idriis hol to ɓe tolnii, hol to ɓe njahrata. Gardinooɗo ɓe, na holla ɓe laawol majjini ɓe, ngenndiyankooɓe mbetti ɓe to Ñemlaan, ngadii Alla e balɗe Andrieux.
Ɓe o yiɗnoo « danndude » njani e makko, kalki mo, njantoyi e ngenndiyankooɓe. Ñalnde 6 noowammbar, to Tiisiksa, alaa naatoowo, alaa jaltoowo, sabu Mullaay Idriis e konu mum ko udduɓe wuro ngoo. Nii wooraa fotde balɗe 24. Danndi koloñaal en ko matariyoosuuji.
Ɓalli koloñaal en ngulii, maayɓe keewii. Ɓe njuurnii, ɓe njuurnitii, ɓe tawi no ɓe kaɓirtee nii, wonaa noon : ngenndiyankooɓe ndartorii ɓe ko « hare bettel » (geriyaa), kamɓe ɓe keblanii ko hare kuccondiral, maa hare jawre, ɓe nguddii ko e postooji maɓɓe, aɓe padi yimɓe ɓe nganndaa to ummortoo ɓe, hol nde njanata e maɓɓe (bettoowo tintintaa), no ɓe njanirta e maɓɓe. Ngaanumma waɗii ! Ɓe pellitii kamɓe ne haɓtoraade hare bettel.
Ina jokki


text:
Hooreyaaku dental fuku-koy,gal Afrik (CAF).
Saakitaama ñannde :
Hannde aline ñannde 15 lewru 3ɓuru 2021 ka yewtere men On Tottaama Konngol, on fenñinanii men yi’annde mon ko faati e alhaali suɓungo Patriis Montsepe, hooreejoo keso CAF, dental toppitiingal fuku-koyngal (lato balon) e nder Afrik, e golle teeriiɗe mo e nder duuɓi 4 ɗi o ardotoo dental CAF.
Hiɗon waawi neldude men lamndal ngal yiɗuɗon yo men jaabo e guurol.
Okkee miijo mon e ndee toɓɓere ka tongoode watshapp : 00221766441280.
Heɗee jeewte amen fow ka kelle amen Facebook e Twitter: RFI FULFULDE
On Tottaama Konngol ko ñalaande kala gila njamndi 13:15 faa 13:30 (GMT).


text:
… Hol ko heɓtii Sileymaani (JKM) oo ? heɓtii Sileymaan, ko waɗii dumunna gooto o yooɗaa hoore makko sanne, omo jooɗii e fooŋorde makko e dow tappi makko, tappi wuurii, ɓe ngoni e yerɓude, ko meeɗaa heɓde ɓe koo. E ndeen ɗoon yerɓannde, ko ina tolnoo sappo e ɗiɗi ujunere neɗɗo mboomiima maayi, hay gooto heen fiɗɗaani nofru e nder waktu gooto.
… Hol ko heɓtii Sileymaani (JKM) oo ? heɓtii Sileymaan, ko waɗii dumunna gooto o yooɗaa hoore makko sanne, omo jooɗii e fooŋorde makko e dow tappi makko, tappi wuurii, ɓe ngoni e yerɓude, ko meeɗaa heɓde ɓe koo. E ndeen ɗoon yerɓannde, ko ina tolnoo sappo e ɗiɗi ujunere neɗɗo mboomiima maayi, hay gooto heen fiɗɗaani nofru e nder waktu gooto.
Nde Annabi Sileymaan tini ɗuum, o fiyi tappi oo sawru, o furi ɗum, o wiyi ɗum “yeed”, tappi oo jaabii mo, wiyi mo, “ko aan yeedata”. O faami tappi oo ko jamiraaɗo ngam faaro ngo o fuɗɗinoo naatde ngoo, o anndi ko o pergitiiɗo, ɗoon e ɗoon o hippii e dow tappi oo, o sujjani joom makko, o yaafnii ɗum, Tappi oo wonti ɗo wonnoo. Ko ɗum tagi hay nelaaɗo Alla, Mohammed (JKM) ɓuri añde fof ko jom faaro e mawnikiniiɗo.
Wahab bun man-mbahi wiyi : “nde yahi haa aduna oo yaajani mo kanko Sileymaan (JKM), o yejjitiino dewbo diwo mo jibriil adinoo sifanaade mo oo, caggal yerɓannde tappi oo, o siftori dewbo diwo oo, o fayi toon, o yahri koyɗe makko haa o yettii damal galle dewbo oo, o sakkitinii, dewbo o yamiri mo yo naat, o naati nder galle oo tawi dewbo oo ko gumɗo ina woni sara mum boombi tati, dewbo oo wiyi mo “eehey maa Sileymaani, aan, ko Alla joofani ma ɗo am ɗoo, kono taw-ɗaa ko mbiɗo uddii gila ko ɓooyi haa yettii ooɗoo dumunna, firti ko amin paaɗaa no feewi.”
Sileymaan (JKM), wiyi mo : no foti duuɓi ko ngon-ɗaa diwo ? o wiyi : maa won duuɓi sappo etee mbiɗo wonndi e boombi tati, mi alaa fof ko ina yona ɓe to bannge nguura. Ndeen Sileymaan nanii ndeen daande, addani mo dimle teemedere, hakkunde gawri e kaalis e ko nanndi e ɗeen geɗe, totti ɓe. O wiyi ɓe, “so on ngaynii ɗumɗo nelon e am, so ko Alla jaɓii, ma mi nuldu on ko ɓuri ɗumɗoo, ko Alla tigi yamiri mi yo mi wallu on ɗumɗoo.”
Hono biyateeɗo Abuu umraan Eljawni wiyi : ɗoon ɗo Sileymaan ina yahatnoo e dow tappi mum hakkunde leydi e Asamaan, ndeke gaynaako gorko leƴƴiima ɓe e ɓe ngoni e dow tappi hee, Sielymaan e konuuli mum ina ngoni e dow tappi hee, o wiyi “Alla hokkii Sileymaan ɓure mawɗe e neemaaji Alla.” Ndeke Alla addanii Sieymaan ngool ɗoon konngol gaynaako. Sileymaani yamiri yo tappi jippo, tappi oo jippii, o yaɓɓi koyɗe makko haa o yettii gaynaako oo, o wiyi ɗum, “mate a anndaa jettugol Alla laawol gootol ɓure mum ɓuri heewde nafoore e ko Sileyman hokkaa koo e laamu mum nguu ?”
Ndeen Sileymaan yiyii ko Alla yaajnani ɗum e nder adun koo, o wiyi : “eehey maa deweteeɗo, mbiɗo yiɗi njamiraa mi ñamminde denndaangal tagooje aduna oo fof, ko ina tolno e hitaande”. Alla toowɗo oo wahiyii mo, wiyi mo : “a hattanaani ɗuum.” Alla toowɗo oo wiyi mo : “hay sinno ko yontere, a hattanaani ɗum”. Sileymaani wiyi mo “eehey maa deweteeɗo, mbiɗo yiɗi mballaa mi e faandaare am ndee, hay sinno ko ñalawma gooto.” Alla toowɗo oo jaɓani mo ɗumɗoon.
Sileymaani (JKM) yamiri yimɓe e jinneeji yo ngaddan mo denndaangal geɗe gonɗe e dow leydi, ko wayi no geɗe garooje ɗoo ɗee : na’i, be’i, baali, denndaangal ko ina ñaamee, ko woni wuro e ladde fof, gertooɗe, jaawle, kore, boŋuuji, e ko nanndi e ɗeen geɗe. Ndeen ɗum fof renndinaama, hirsaa, ɓe ndenndini fof ɓe ngaddi barmeeji, Sileymaani yamiri yo henndu ɓuuɓndu wuttu e dow heen hoto ñolde, caggal ɗuum barmeeji ɗii ngaddaa, tewbuuli ɗii ndefaa haa ɓenndi, ko wayi no taabe nii ngaddaa, mbejaa, tewbuuli ɗii pawaa e dow heen. Njaajeendi ndii ina tolnoo e ko ina yahrene lewbi ɗiɗi, njuuteendi ndi kadi ko noon.
Alla wahiyii Sileymaan o wiyi ɗum : “ko njiɗɗaa fuɗɗoraade ñamminde ?” Sileymaani wiyi : “njiɗ-mi fuɗɗoraade ko kullon ndiyam”. Alla yamiri ngootu e liɗɗi geec yo ar ñaama ko defaa koo, ngam ko liingu nguu woni koɗo Sileymaani gadano. Liingu noddaa ari, fawi hoore mum e dow ŋoral, ngu wiyi “eehey maa Sileymaani ! Mi nani a udditanii hoɓɓe damal ngam ñamminde ɗum en. Hannde noon ko miin woni koɗo maa.” Yimɓe e jinneeji ngaddi lahe tewbuuli pawi ɗum dow ŋoral, liingu nguu ñaami kala ko addanoo haa laaɓi e nder hojomaaji sappo, ha liingu ngu waɗti naamndaade yo ɓeydane ngam haaraani.
Sileymaani wiyi liingu ngu : “aan haa jooni a haaraani ?” liingu nguu wiyi mo, “iijjam Sileymaani ! Aan ko ɗum woni haala tedduɗo e hoɓɓe mum, etee, miin ko ngaddu-ɗa hannde e ñaamde koo, mbiɗo ñaama hono ɗuum laabi tati e ñalawma gooto. Miin noon ko hannde meeɗ-mi hoɗteede mi haaraani.” Sileymaani nani ɗum tan, o tukkii e leydi, o woni e sujjande joom makko, ngam o anndii ko joom makko wiynoo o waawa ñaamninde tagooje kala tagoore nder lewru koo, ko ɗum goonga, haadi o roŋkii haarnude hay liingu ngootu.
Sileymaan wiyi joom mum : “senaare woodanii ma, jom arsukaaji tagooje kala hay sinno ko ɓe nganndaaka.”
Daartol dewgal Sileymaani e Bilkiis :
Wahhab bun Man-mbahi wiyi : “ɗoon ɗo Sileymaani (JKM), ina jooɗii e dow leeso laamu mum, haa caafal naange yani e mum etee Sileymaani ina anndi ko ndiwri huuranta ɗum naange ngam faddanaade ɗum nguleeki naange. Ɗo sereendu nduu, ɗo woni ɗoo, ko sonndu wooturu wonnoo ɗoon ina wiyee Hudu Hudu. O hooynii dow, nano e ñaamo, o yiyaani Hudu Hudu, o wiyi, “ndiwri fof ina ɗoo haa heddii Hudu Hudu!” Sileymaani naamndii mawɗo ndiwri, wiyi ɗum : “aan kam, hol to Hudu Hudu yahi ?” sonndu nduu wiyi : “mi anndaa.”
Sileymaani (JKM), ƴetti kuugal leepte ngam fawde ɗum e dow Hudu Hudu, e no Alla wiyiri ɗum : “ma mi leeptu ndu leepte caɗtuɗe walla mi hirsa ndu, walla ndu addana mi geɗe laamɗo peeñɗo” 21 Ndu ñiiɓi ko woɗɗaani, ndu wiyi, mi fiiltiima haa njettii-mi ɗoo, a meeɗaani yettaade e mum mi addanii ma ummoraade e nokku Sibaa, mi addani ma fiyaaku e yenanede 22, mi tawii toon dewbo ina jogiiɓe huunde fof ina hokkaa o mo jogii jooɗorde mawnde 23 mi tawii mo kanko e leñol makko e ɓe cujjana naange ko aldaa e Alla Sayɗaneeji ina njoɗnani ɓe ɗum faddiiɓe e laawol ɓe mbaawata feewde 24) simoore mettelli, kaawise 22—24
Sileymaani (JKM) wiyi e konngol Alla toowɗo oo “ma min ndaar mbele ko goonga e maa, walla ngummi-ɗaa ko e fenooɓe (27) yahdu ɓataake am ooɗoo werlo ɗum e dow maɓɓe, refti heen panndo-ɗaa, ndaaraa ko ɓe nduttata heen (28). Dewbo oo wiyi eehey mon hoohooɓe, mi nuldaama ɓataake tedduɗo (29) ummiiɗo e Sileymaani, ko ɗum innde Alla jom yurmeende aduna e wattannde” simoore Mettelli, kaawise : 30
Haala yoga e annduɓe e yonta Sileymaan (JKM), no paamiri leepte Sileymaani fodi ɗee, ngam leeptude Hudu : ngam Sileymaan e laamu mum no doole mum potiri nii, so wiyii ina leepta sonndu no foti famɗude nii, ee ndaw kaawisaaji ! Won heen mbiyi, leepte Hudu Hudu kay, ko sigeeji mum ɓoretee haa laaɓa, werlee e cuuɗi mettelli, ko ndeen ɓurata muusde. Won heen mbiyi ndu hirsete tan, won wiyɓe so huunde hirsaama kay nattii leepte, ina sikkaa tan, ndu jogori ko yaltineede leñol mayru. Eɓe njooɗii eɓe miijo sifaa leepte potɗe faweede e dow Hudu Hudu , haa Hudu Hudu yettii ɓe, ndu juuri e yeeso Annabi Sileymaan (JKM) e ndu moɓi bibje mayru. Ndeen Annabi yiyii ɗum tan, o salii heñaade, haa o ƴeewa ko ndu haalata. Caggal ɗuum ndu haali hono ko adii jangteede e ɓuraana koo, ndu wiyi : “mi yahii haa piiltii-mi ɗo a meeɗaa yettaade.” Sileymaan wiyi : “ko ɗee conte ngoni ?” ndu wiyi : “mi yiyii to leydi Yeman dewbo mo hono mum alaa e aduna oo, ina jogii tata laamorɗo ɓurɗo tata maa oo mawnude e yooɗde. Omo jogii jooɗorde nde hono mum alaa, o wiyatee ko Bilkiis. Arsi makko ɓuri arsi maa mawnude. Caɗeele dewbo oo tan, mi tawii mo kanko e leñol makko eɓe cujjana naange gaa Alla toowɗo oo.”
Sonndu wooturu ina ɓadii ɗoon ndu wiyi : “Innde Bilkiis ko yettoode suudu wooturu e cuuɗi maɓɓe, (tribu) ko o ɓiyum Sarahbiil.”
Ndeen Sileymaani (JKM) heɗiima daartol Bilkiis etee eɓe cujjana naange gaa Alla toowɗo oo, o naati e haɓannde ngam artirde mo e jebbilaare (lislaam).
Sileymaani fellitii, o winndi ɓataake : Sileymaani (JKM) noddi Hudu Hudu, o totti ɗum ɓataake o wiyi ɗum e konngol Alla toowɗo oo, “ma min ndaar mbele aɗa ngoongɗini walla ngummi-ɗaa ko e fenooɓe, yahdu e ɓataake am ooɗoo, werlo e dow maɓɓe, refti heen panndo-ɗaa, ndaaraa ko ɓe nduttata” simoore mettelli, kaawise : 27. Laatiima ko woni e ɓataake Sileymaan koo, ko ɗumɗoo, e haala Alla toowɗo oo “ko ɗum innde Alla joom yurmeende Aduna e wattannde mbele oɗon ngara e am ko on jebbiliiɓe.” simoore mettelli (muslimiin). Hudu ƴettii ɓataake Sileymaan (JKM) nawii ɗum to Sibaa, e konngol Alla “mi arii e maa ummoraade leydi Sibaa e dow yenaneede” hedde Yeman. simoore Metteli, kaawise
Hudu Hudu nde yettii laamorgo Bilkiis, ndu fayi to tata makko, ndu naati e nder tata kaa, ndu yaaɓani suudu Bilkiis, ndu tawi ina uddii, ndu rewroyi to cereeli dow tata kaa, ndu naati haa ndu tolnii hoore Bilkiis ina ɗaanii, ndu werlii ɓataake oo e dow becce mum, ndu heɓoyi to dow sereendu too e ndu fadi haa Bilkiis fina. Ndu ƴeewa Bilkiis hol no waɗata ɓataake oo. Tata kaa noon ina waɗi teemedde tati sereendu, ko heen naange naatirta. Tata kaa, sereendu heen fof ina jogii ñalawma nde naange naatata e mum, naattataa e mum so wonaa timma hitaande. Ko ɗum kaawise mawɗo sanne.
Nde yahi ha Bilkiis fini, feerti gite mum o yiyi ɓataake oo, o ƴetti ɓataake oo, o udditi ɗum, Hudu Hudu ina ƴeewa, Bilkiis janngi ɓataake oo ha gayni, o ɓuucii ɓataake oo, o lelni ɗum e dow leeso makko.
Hono Sadi wiyi : “nde Hudub Hudu werlii ɓataake oo e dow becce Bilkiis ndee, ko ndeen Alla yaltini (sirku) ɗum woni keeferaagal e ɓernde makko, o wuuri feewde e Alla.
Ine jokki
Jibriil Muusaa Joop


text:
Ñaalorma adunayankoojo hertinanaaɗo rewɓe, ɗum woni 8 lewru tataɓuru
Saakitaama ñannde : Hesɗintinaama ñannde :
Tedduɓe keɗiiɓe RFI Fulfulde, on jaaraama, bisimilla mon e yewtere Dinngiral Rewɓe dow rfi FulfuldeHannde yewtere ndee no fawii e ñaalorma adunayankoojo hertinanaaɗo rewɓe, ɗum woni 8 lewru tataɓuru. Honno rewɓe haani feƴƴinirde ngal ñallal ngam teddinde hakkeeji maɓɓe.E nder taskaram kaa, eɗen tawdaa e Jariyatu SALL jayndeyankeejo to suudu kabaruuji Dakar Mejaa, o hokkan en mijjooji makko e oo ñaalorma adunayankojo rewɓe. Amadou Abidiina Bah nultondiraaɗo rfi fulfulde Mali hollitan en anniya worɓe e hakkeeji nɗi rewɓe joggii e leydi ndii.E ley suudu men yottinirdu kabaruuji rfi Fulfulde, en silminan ɗoo Hawa Drame hooreejo, FITIMA, walde wonnde Gine e Burkina Faso, wallannde sukaaɓe jukkuɓe walla ɓen ɓe Miyopatii nanngi. Ɗum woni toɓɓe mawɗe yewtere ndee, bisimilla mon e heɗaade kaa taskaram.E taskaram men ngaroowo en kaalan ko faati e doolugol dewla sukaaɓe rewɓe, ko haanaa waɗeede ngam faandinde torraaji majjum.


text:
Kawtal Reenuki hakke tewbe andiraagal ” Centre For Women And Adolescent Empowerment” wii nde heɓi ceede ɗee huɓɓirde nden fuɗɗata kuuɗe/golle maare nder diiwe Adamawa ena Gombe.
Kuuɗe ɗen lartan alƙawalji ɗii ɓiɓɓe shiyasa’en ƴeftani ummatoje, nden kuuɗe ɗen dogginte les ardungal huɓɓirde “Centre For Women And Adolescent Empowerment”, ena kuɓɓirle goɗɗe.
Ɗereewol andinore nden, ngol ardiiɗo Kauwtal kuɓɓirle ɗen Tijjani Ubandoma, ena Diiractojo Kawtal Kuɓɓirle ɗen Hajja Asma’u Joɗa mbaatani ɗum juuɗe, ngol wurti tippungel ɓawo/Caggal moftoorde nde ɓee mbaɗatta lewru-lewru.
Ɗerewol ngol andiini dow, Kawtal Kuɓɓirle ɗen heeɓi fiindiitini ummatoje, dow hakke maɓɓe ón ɓee cuuɓa neɗɗo aadilijo, moo wakiltaɓe, wakila nokkuje maɓɓe.
Ɗerewol man ɓesdii andiinki dow huunde ɗiiɗaɓre nde ɓee mbaati yeeso hanjum, ɓee ceembiɗinan, nden ɓee tiggan Kawtal Kuɓɓirle ɗen nder pamari hukuumaji nder diiwe Adamawa ena Gombe, ngam finditinki ɓiɓe lesdi ɓee naasto jaahale shiyaasa ngam ustuki wonnere.
Booliɗe nder ɗerewol ngol andiini, ɗum ɗon sembiɗina ummatore taƴa ɗeereji cuuɓii. Marɓe ɓillaji eko nandi é majjuki é woonnuki ɗeereji, malla firlutukki nokkuure joonde ɓee kuutiniran jarfuuyel ngel ɓee mboo’itina.
Bindol: Hassanu Gidado Suɗi(KRI)